Pajenn:Morvan - Kenteliou hag istoriou a skuer vad evit ar Vretoned, 1889.djvu/31 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/31\nIa, ar guel euz ar mor a zao speret an den etrezeg an hini n’en deus na fin na comansanmant, n’en deus termen ebet nag en he hed nag en he ledander, etrezeg an hini a so e pep leac’h, en deuz an oll c’hallout, hag a ren an dour evel ma ren an env hag an douar. Eun den difeiz n’en defe nemet chom eun nebeut var bord ar mor da zonjal a zevri, hag e teufe ar feiz da sclerat he speret. O velet ar c’houagou-ze o vont hag o tont ep eana morse, o velet ar mare o tont d’he boent, hag oc’h en em denna adarre d’he heur ep fazia guech ebet, o velet an tarziou mor-ze o chom ato a za pa vezont deut beteg al leac’h merket dezho, e lavarfe credabl eo red e ve eno eun dorn oll gallouduz hag a gas hag a zigas an doureier-ze evel ma car. Mar deo ker bras, ker gallouduz ar mor pehini ne deo nemet eun dra crouet, pe guer bras, pe guer gallouduz eta ne dle ket beza ar C’hrouer ?\nScrijuz eo guelet ar mor pa vez fuloret. Clevet epken an trouz a ra avechou dre eun nosvez goal-amzer, a so avoalc’h evit lacat ar strafuil e calon tud ha ne dint ket aounik. Evelse eur paien euz an amzer guechall a lavare e voa red e vije tri guiscat dir var galon an hini en doa credet da genta mont e bag var ar mor, abalamour an hini a ia d’en em lacat var ar c’houagou-ze eleac’h ne deus nemet eur planken tano etre ar maro hag hen, a so ato e riscl euz he vuez. Ha gouscoude ar martolod a gar ar mor, en em blij var ar mor, ne goms nemet euz ar mor, a ro d’ar mor an hanoiou tenera a ro an dud d’ar re a garont muia. Var ar mor e rank beza evit beza iac’h, evit ma c’hello dic’hourda mad he izili. An douar ne deo ket dioc’h he zoare. Lavaret e ve n’en defe ket a ear avoalc’h var an\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/31&oldid=161504 »\nKemmoù diwezhañ degaset d'ar bajenn-mañ d'an 5 Mae 2020, da 18:46.


Yezh sintezel - Wikipedia\nUr yezh sintezel (saoz. synthetic language) a zo ur yezh renket hervez he doare morfologiezh (Gw. Renkadur hervez ar vorfologiezh) ganti meur a vorfem e pep ger well-wazh. Ur pennad rummad morfologel eo ar sintezelezh, ennañ isrummadoù ispisial evel ar yezhoù liessintezel.\nDre vras, met n'eo ket dre ret, e klot seurt yezhoù gant an doare ma vez implijet ar morfemoù en ur yezh resis bennaket, d.s. peurliesañ e vez sintezel ur yezh daspegel.\n1 Yezhoù sintezel ha yezhoù dezrannel\n3 Doareoù an sintezelezh\n3.1 Kevrennadur sintezel\n3.2 Liammadur sintezel\n4 Derezioù sintezelezh\n4.1 Dezrannel rik\n6 Gwelet ivez:\nYezhoù sintezel ha yezhoù dezrannelAozañ\nAlies e vez keñveriet ar yezhoù sintezel gant ar yezhoù dezrannel, met ret eo goût ez eo kentoc'h un heuliad (pe continuum) o vont diouzh ar re liesssintezel pe oligosintezel diouzh un tu d'ar re dezrannel diouzh an tu all. Etre an daou benn e vefe neuze ar re sintezel.\nMeur a yezh sintezel a zo er bed holl, ha sintezel eo ivez an darn vrasañ eus ar yezhoù komzet en Europa. Setu un nebeud skouerioù: ar yezhoù indez-europek evel an alamaneg hag ar rusianeg; tost d'an holl yezhoù altaek (en o zouez an turkeg, ar mongoleg hag ar yezhoù toungousek); ar yezhoù ouralek (en o zouez ar finneg, an estoneg hag ar hungareg); ar japaneg, ar c'horeaneg; meur a yezh genidik eus Amerika evel an navac'hoeg, an nahuatl hag ar yezhoù irokwoyek (en o zouez armohawkeg hag ar c'hetchwaeg ("runasimi").\nDoareoù an sintezelezhAozañ\nMeur a doare zo da lakaat e pleustr ar sintezelezh en ur yezh :\nSavet e vez gerioù kevrennek hir a-walc'h war diazez morfemoù a bep seurt, da skouer verboù, anvioù-kadarn, kengerioù, hag all:\nalamaneg: Luftkissenfahrzeug "aer-torchenn-beaj-mekanik" = "bag risklañ dre aer" (galleg: aeroglisseur)\njapaneg: teishaeki "a-sav-karr-porzh" = "lec'h ma chom a-sav an treñ" ("arsavva")\nfinneg: pikakaurahiutaleannos "buan-kerc'h-malzenn-pladad" = "ur pladad yod-kerc'h graet buan-ha-buan"\n(dieplegadur). Amañ e vez ouzhpennet morfemoù stag (ul kenger) ouzh ur wrizienn (d.s. ober > gwrizienn (g)ra) evit merkañ perzhioù yezhoniel ur ger:\nnahuatl: ocaltizquiya "endeo-(he)-en-kibellañ-rafe" = "gwalc'het e vefe bet ganti"\nfinneg: juokse·ntel·isi·n·ko·han "redet-da bep tu-rafe-me-goulenn-dibal" = "En em c'houlenn a ran hag-eñ e tlefen mont da redek un tammig e pep lec'h hep pal resis ebet"\nSetu un nebeud skouerioù reis evit diskwel mont-en-dro an heuliad o vont d'ar yezhoù dezrannelañ diouzh un tu d'ar re sintezelañ d'an tu all:\ntahiteg: Ua marere te manu na te ara = "Un evn a nijas pell ac'han". Kazi pep ger a zo anezhañ ur morfem distag.\nsaozneg: "He travelled by sailboat" ("Beajiñ a reas gant ar marc'h-du). Dre vras ez eo ar saozneg ur yezh techet war du an dezrannelezh met a-wechoù e sach ivez war-du an sintezelezh. Amañ, da skouer, ez eus daou vorfem er gerioù travelled ("beajet") travel (gwrizienn verb) +ed (lost-ger) ha steamtrain (sail "lien" ha boat "boat").\njapaneg: Watashitachi ni totte, kono naku kodomo no shashin wa miseraregatai mono desu = "Evidimp ez eo diaezet diskwel ar poltridi-mañ enne bugale o leñval." Kazi pep ger a zo ennañ ouzhpenn ur morfem hag en darn vrasañ anezhe ez eus kement ha 5 morfem.\nfinneg: Käyttäytyessään tottelemattomasti oppilas saa jälki-istuntoa = "Ma ne vez ket fur e vo kastizet ar studier." Kazi pep ger a zo ennañ meur a vorfem hag ur ger a zo liessintezel.\nmohawkeg: Washakotya'tawitsherahetkvhta'se = "Kaset en devoe da ras he sae". Ger-ha-ger: "Gantañ e voe lakaet divalav eviti ar pezh e vez lakaet war ar c'horf"). Gant ur ger hepmuiken ez eo gouest ar yezh-mañ da lâret ar pezh a rankfe ur yezh nann-sintezel ober gant ur frazenn a-bezh.\nUn isrummad yezhoù sintezel ispisial e vefe ar re oligosintezel enne nebeut-tre a vorfemoù en holl. Un deorienn an hini eo nemetken, ha n'eus bet kavet betek henn yezh ebet a c'hellfe bezañ renket evel ur yezh oligosintezel.\nAdtapet diwar « https://br.wikipedia.org/w/index.php?title=Yezh_sintezel&oldid=1984315 »\nKemm diwezhañ d'an 2 Ebr 2022 da 18:50\nKemmoù diwezhañ degaset d'ar bajenn-mañ d'an 2 Ebr 2022, da 18:50.


Pajenn:Morvan - Kenteliou hag istoriou a skuer vad evit ar Vretoned, 1889.djvu/413 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/413\nSetu ama eun abaden avad, eme ar manac’h en eur gregi en he zivesker an eil goude eben gant he zaou zorn evit ho lacat da vont var araog. En doare-ma ne zigouezin biken, ha gouscoude emaoun tost brema.\nN’edo ket neuze ouspen tregont leo dioc’h Vien.\nRed e voue dezhan clask adarre eun ti bennag eleac’h ma cafje bouet d’en em great ha ma c’helje en em ziskuiza eun dervez pe zaou. Guelet a ra a dost d’an hent eun tiik guen ha coant, eun tamik liorz en dro dezhan.\n— Aze, eme ar manac’h, e tle beza tud en ho eaz o chom, dioc’h guelet pe ger brao eo an ti ; hogen re vihan eo evit ma ve maner eun aotrou bras.\nEn em drompla a rea breur Ian en dro-ma ; an ti, evit guir n’oa ket eur maner braz, da eun Aotrou braz e voa avad, eun tamik prins euz an Allmagn en doa savet an ti-ze eno e creis douarou gouez evit gallout kemeret he ebat eno, pa deue di da chaseal gant he gamaraded. Ne voa o chom en ti coant-ze nemet eur gardian, eun den coz hag he c’hreg, carget gant an Aotrou da zioual an ti ha d’he zelc’her e ratre evit ma c’helje ar perc’hen dont di pa garje.\nAr gardian a reas digemer mad d’ar manac’h, hag a reas dezhan guella ma c’helle. He loja a reaz en eur sanail azioc’h ar marchosi, hag e roe dezhan peadra da zibri ha da efa Breur Ian a dremenaz eno tri dervez, o tiskuiza, o louzaoui he dreid, hag o kemeret nerz evit mont adarre en hent. Bemdez gouscoude e rea eur gamed bennak da velet hag hen a c’helje bale. Siouas poan en devoa, hag e lavare outhan he unan :\n— Ma’m bije bet ama an azen griz a zo duhont em c’houent, ne vijen ket bet ken nec’het-ma ! Doue\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/413&oldid=162605 »\nKemmoù diwezhañ degaset d'ar bajenn-mañ d'an 21 Mae 2020, da 10:40.


Mart pesketaer - Wikipedia\nAr mart pesketaer (Martes pennanti) a zo ur bronneg hag a vev en Amerika an Norzh. Daoust d'e anv ne zebr ket nemeur a besked. E-barzh ar gwez e vev dreist-holl. Krediñ a reer e teu e anv saoznek (Fisher) eus ar galleg fichet (kreoñ ar pudask). E rannvroioù 'zo e vez graet pekan anezhañ, e anv en abenakieg.\n2 Doareoù pennañ\nAr mart pesketaer a vev en Amerika an Norzh, eus Sierra Nevada e Kalifornia betek an Apalachoù ha Bro-Saoz Nevez. Bevañ a ra ivez e su Alaska hag en darn vrasañ eus Kanada. Un nebeud a gaver er Menezioù Roc'hellek lec'h ma oant bet adlakaet.\nMuzuliañ a ra ar marted pesketaer etre 65 ha 125 cm ha pouezañ a reont etre 2 ha 7 kg. Brasoc'h ha pounneroc'h eget ar parezed eo ar pared. Gell-du eo o blevenn ha du o lost hag o favioù. Un nebeud hiniennoù zo un tarch sklaeroc'h war o bruched. Pevar biz-troad o deus, gant skilfoù damguzh, ar pezh a ro tro dezho da ziskenn eus ar gwez gant o fenn en a-raok. Ur guchenn vlev war o favioù a-dreñv a zo liammet ouzh ar gwagrennoù-c'hwezh. Produiñ a reont un danvez c'hwezhus implijet e-pad an amzer-barañ.\nBrudet eo ar mart pesketaer evit e gri heñvel ouzh galv ur bugel.\nUr c'higdebrer eo ar mart pesketaer. Hemolc'hiñ a ra anevaled bihan evel logod, hoc'hed-dreinek, gwiñvered, minoc'hed, ha gallout a ra debriñ kirvi (gagnoù moarvat). Koulz ar parañ a bad eus miz C'hwevrer betek miz Ebrel met ampellaet eo stagadenn ar vi er mammog ha ne vez ganet ar c'helin nemet ur bloaz goude.\nWar zigresk e oa aet ar poblañsoù marted pesketaer abalamour d'an hemolc'h ha da zistruj o annez. Diaes eo lakaat anezho da ouennañ er gwarezvaoù.\nE lec'hioù 'zo e biz Amerika, ma'z a ar c'hoadegoù war gresk adarre, ec'h a doare bezañ ar marted pesketaer da zichekoc'h. E-barzh ar c'harterioù-annez ez eont hag er podoù-lastez. Chaseal a reont ivez anevaled-ti evel ar c'hizhier.\nAr mart pesketaer war Animal Diversity Web\nAdtapet diwar « https://br.wikipedia.org/w/index.php?title=Mart_pesketaer&oldid=1653077 »\nDernière modification le 22 Gou 2015, à 06:10\nKemmoù diwezhañ degaset d'ar bajenn-mañ d'an 22 Gou 2015, da 06:10.


Karabinenn - Wikipedia\nAn M1 Garand hag an doare berraet, an M1 Carbine\nKarabinenn a vez graet eus un arm-tan gant ur c'hanol hir met berroc'h eget hini ur fuzuilh pe ur mousked. Darn anezho zo doareoù berraet eus fuzuilhoù all, o tennañ ar memes doare bolodoù. Lod all a c'hell tennañ bolodoù bihanoc'h, betek reoù evit pistolennoù.\nGrondin (benel, ur c'hrondin) e oa ar ger brezhonek kent an amprest diouzh ar galleg carabine.\nAr galleg carabine a oa deuet e 1694 eus an italianeg, portugaleg ha spagnoleg carabina evit envel seurt mouskedoù, dre implijerien gentañ an arm, anezho marc'hegerien lesanvet "carabiniers", eus ar ger galleg carabin "marc'heger" (1575) Ne ouier ket hiroc'h war orin ar ger carabin. Evit lod e vefe diwar ar provañseg calabre "mekanik brezel kozh" ; evit tud all e teufe eus al latin calabrinus "Calabriat", peogwir e teue ar c'hentañ marc'hegerien-se eus Calabria..\n↑ Geriadur Littré\nAdtapet diwar « https://br.wikipedia.org/w/index.php?title=Karabinenn&oldid=1978945 »


Ar basketball o vont war-raokAozañ\nAr basket-ball o c'hounit tachennAozañ\nAr skipailh hag a dag en deus eizh eilenn evit tremen al linenn kreiz. Ma peus tremenet anezhi ha ma 'z ez a-dreñv gant ar volotenn e ra un distro er zonenn. Da lavaret eo ur wech ma 'z eo tremenet ar volotenn e-biou al linenn greiz gant ar skipailh a dag, ne zeus ket tu mont en-dro eus an tu all. Pevar warn-ugent eilenn en deus ar skipailh a dag evit lakaat un tenn. Adkregiñ 'ra padventer ar pevar warn-ugent segondenn bepred pa 'vez touchet ar baner pe ar planken gant ar vell. N'ez eus ket urzh d'ar c'hoarierien hag a dag chom muioc'h eget teir eilenn e-barzh ar raketenn. Bez' ez eus pemp eilenn d'ar skipailh evit ober ur « wrimenn » (adlakaat ar vell war an dachenn pa vez bet c'hwitellet « er-maez » gant an tredeog). Pa 'vez paouezet e zribl gant un den, bez en deus pemp eilenn evit ober ur bazenn pe klask lakaat er baner. Pa vez merket ur paner, e vez roet en-dro ar volotenn a-dreñv al linenn foñs, gant ar skipailh en deus kemeret ur poent.\nPostoù disheñvel a zo er basket evit an tagañ. Bez ez eus war an dachenn :\nDifenn evel ul loenAozañ\nPep hini e hiniAozañ\nDifenn e dakadAozañ\nDernière modification le 9 Eos 2021, à 09:51


Emission 2 vunutenn evit kompren : 2vn evit kompren perak e vev ar maouezed hiroc'h eget ar baotred\n2vn evit kompren perak e vev ar maouezed hiroc'h eget ar baotred\nTost e pep lec'h er bed e vev ar maouezed hiroc'h eget ar baotred. N'eus nemet en un nebeut broioù afrikan tapet kalz gant ar SIDA e varv yaouankoc'h ar maouezed.\nDreist holl neuze e vev hiroc'h ar maouezed hag an diferañs a c'hell mont betek 15 vloaz e Bro Rusia ! E Breizh ez eus 6 vloaz a ziferañs memes tra. Ar maouezed a vevo betek tost 85 bloaz. Hag ar baotred betek un tamm ouzhpenn 78 vloaz.\nMet perak an diforc'h bras mañ ?


Abrege eus an Aviel/Chapistr 63 - Wikimammenn\nAbrege eus an Aviel/Chapistr 63\n◄ Instruction voar ar profit bras a allomp da denna eus ar Veditation Method a Oræson, etc. Indulgeançou da berpetuite pe da viquen e faveur an Oræson Mental ►\nMETHOD A ORÆSON,\nda lavaret eo, ur Reglen, ur voyen æz ha facil evit ober oræson.\nDA guenta ; evit commanç hoc’h oræson en em liquit e presanç an Antrou Doue, manquet, trugarecaït Doue pehini en deus roet ar c’hraç ze deoc’h, ha quemerit ar resolution d’e bratica en ur fæçon c’hoas parfetoc’h en amser da zont. Mar hoc’h eus manquet da ober ar pez a dliac’h, goulennit gant an oll humilite possibl, pardon digant Doue, grit ur resolution ferm da veza fideloc’h en amser da zont ; guelit pere eo an occasionou o deus ho lequeet da goueza en direglamant-ze, hac en em resolvit da bellaat diouto a grenn.\nGoude hoc’h oræson, evit conservi ar speret a zevotion, songit alies en deiz ze er pes en deus ho touchet muya, hac ho pezo cavet ar propra evit hoc’h avançamant spirituel. Ar poent-mâ a so hanvet ar Boquet Spirituel, hac a so expliquet e hiroc’h comsou ha scleroc’h e levr an introduction d’ar Vuez Devot er bagen 95.\nMar en em roet evelhen a galon vad da ober Meditation, ec’h esperàn eus a visericord an Autrou-Doue e communico deoc’h an donæsonou a oræson pehini ho sicourou meurbet da gundui ur vuez devot ha fervant, hac e quefot cals a gonsolation en Exerciç santel-mâ.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_63&oldid=95063 »\nKemmoù diwezhañ degaset d'ar bajenn-mañ d'an 9 Du 2016, da 16:07.


Vikram Chandra - Wikipedia\nVikram Chandra (New Delhi, 1961) a zo ur skrivagner indian en deus bet tapet meur a briz ha meleudi ar vurutullerien evit e romantoù hag e zanevelloù. Dimezet eo gant ar skrivagnerez Melanie Abrams. An daou anezho a gelenn ar sevel skridoù faltazi (creative writing) e skol-veur Kalifornia, Berkeley. Chandra a vez o chom etre Mumbai hag Oakland, (Kalifornia).\nChandra a zo ganet e New Delhi e 1961. E vamm (Kamna Chandra) he deus skrivet meur a film hindi (en o zouez Prem Rog ha 1942: A Love Story) ha pezhioù-c’hoari ivez. Unan eus e c’hoarezed, Tanuja Chandra, a zo sevenerez filmoù, ha meur a film he deus sevenet, en o zouez Sur ha Sangharsh. Anupama Chopra, ur c’hoar all dezhañ, a zo burutellerez sinema ha skrivañ a ra evit NDTV.\nChandra a zo bet skoliataet e lise Mayo College (Ajmer, Rajasthan), hag e St. Xavier’s College (Mumbai). Pa oa studier ez eas d’ar Stadoù-Unanet, hag e aotregezh a dapas e Pomona College (Claremont, Kalifornia), tapout a reas ivez e aotreegezh saozneg war ar sevel skridoù faltazi gant meneg mat-tre. Chandra a yeas goude-se da skol sinema Columbia University (New York), met chom a reas a-sav gant e studioù evit gellout skrivañ e romant kentañ. E vestroniezh a dapas goude bezañ heuliet stalioù skrivañ (Writing Seminars) e skol-veur Johns Hopkins e 1987.\nRed Earth and Pouring Rain eo titl romant kentañ Vikram Chandra. Diazezet eo war skridbuhez James Skinner, ur soudard saoz-indian eus an XIXvet kantved.\nMeur a vloavezh en deus bet ezhomm Chandra evit e skrivañ, e-keit ma oa e skol-veur Johns Hopkins hag e skol-veur Houston. Diazezet en an titl diwar ur barzhoneg tennet eus Kuruntokai, un dastumadeg barzhonegoù karantez tamoul. Embannet eo bet e 1995 gant Penguin Books (India); Faber and Faber (Rouantelezh-Unanet) ha Little, Brown (Stadoù-Unanet). (Prizioù : the Commonwealth Writers Prize for Best First Book, David Higham Prize for Fiction)\nLove and Longing in Bombay a zo bet embannet e 1997 gant ar memes tiez-embann ha Red Earth and Pouring Rain. Un dastumadeg danevelloù eo.(Priz : the Commonwealth Writers Prize for Best Book)\nE 2000 en deus Vikram Chandra kensinet gant Suketu Mehta ur film doare Bollywood anvet Mission Kashmir. Sevenet eo bet gant e vreur-kaer, Vidhu Vinod Chopra e anv.\nSacred Games, romant diwezhañ Chandra, a zo bet embannet e 2006. E Mumbai e c’hoarvez an istor, ha heuliañ a reer enklask ar poliser Sartaj Singh, unan eus tudennoù Love and Longing in Bombay.\nLec'hienn Vikram Chandra\nAdtapet diwar « https://br.wikipedia.org/w/index.php?title=Vikram_Chandra&oldid=1820090 »\nKemmoù diwezhañ degaset d'ar bajenn-mañ d'an 8 Gen 2019, da 18:11.


Pajenn:Le Gonidec - Bibl Santel pe Levr ar Skritur Sakr, eil levr.djvu/342 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/342\n33. Pa glévaz Onias kémen̄t-sé évit gwîr, é tamallaz anézhan̄ ; hag hén̄ koulskoudé a choumé enn eul léac’h kuzet é Antiokia tôst da Zafné.\n34. Râk-sé Ménélaus a iéaz da gavout Andronik, hag a bédaz anézhan̄ da laza Onias. Hé-man̄ éta ô véza deûet étrézég Onias, hag ô véza astennet hé zourn d’ézhan̄ enn eur doui (pétrâ-bennâg ma ioa difisiuz d’ézhan̄), hen aliaz da zon̄d er-méaz eûz hé vénéc’hi : hag hen̄ hen lazaz râk-tâl, hép doujan̄s é-béd évid ar reizded.\n35. Râk-sé é savaz drouk, nann er Iuzevien hép-kén, hôgen ivé er brôadou all ; hag hî na hellaz két gouzan̄vi ann direizded eûz a varô eunn dén ker braz.\n36. Ar roué ô véza distrôet eûz ar Silisia, ar Iuzevien kévret gan̄d ar C’hrésied a iéaz d’hé gavout é Antiokia, évid en em glemma eûz a varô direiz Onias.\n37. Antiokus a oé glac’haret enn hé galoun enn abek da varô Onias : hag oc’h en em zaman̄ti, é skuḻaz daérou, oc’h énvori furnez ha poell Onias.\n38. Hag eunn drouk brâz ô véza savet enn-han̄, é c’hourc’hémennaz ma vijé tennet al limestra diwar Andronik, ma vijé kaset dré géar holl, ha ma vijé lazet ar fallagr-zé enn hévélep léac’h é péhini en doa lazet Onias enn eunn doaré ker kriz ; ann Aotrou ô tisteûrel d’ar fallagr-zé ar boan en doa dellézet.\n39. Hôgen Lisimakus ô véza gréat meûr a fallagriez enn templ dré ali Ménélaus, ha kémen̄t-sé ô véza bét brudet, p’en doé dijâ skrapet kalz a aour, en em zispac’haz eul lôd brâz a dud a-énep Lisimakus.\n40. Pa zispac’haz ann dûd-zé, é péré é oa savet eunn drouk brâz, Lisimakus ô véza rôet armou da dri mil dén pé war-drô, a zéraouaz en em ziboella, bléniet gan̄d eunn alouber kenn doun enn oad ével enn drougiez.\n41. Hogen pa wélaz ar bobl strîv Lisimakus, lôd a géméraz mein, lôd all bisier téô ; hag hiniennou a daolaz ludu out-han̄.\n42. Kalz eûz hé dûd a oé glazet, lôd all a oé lazet, hag ar ré all holl a dec’haz : ar fallagr hé-unan a oé lazet é-tâl ann tenzor.\n43. Déraouet é oé neûzé tamallout Ménélaus diwar-benn kément-sé.\n44. Hag ar roué ô véza deûet da Dir, tri c’hannad dilennet gan̄d ann hénaoured a zougaz klemm d’ézhan̄ diwar-benn ar c’héfridi-zé.\n45. Ménélaus ô wélout pénaoz é oa trec’het, a wéstlaz kalz a arc’han̄t da Ptoléméus, ma rojé d’ar roué eunn ali mâd évit-han̄.\n46. Ptoléméus éta ô véza éat da gavout ar roué, pa édo enn eur porched évid en em fréskaat, a zistrôaz anézhan̄ diouc’h ann tamall :\n47. Hag ar roué a wennaz Ménélauz eûz ann holl wallou en doa gréat : hag hén̄ a varnaz d’ar marô ar c’hannaded geiz, péré a vijé bét didamallet gan̄d ar Sited hô-unan, ma hô dévijé breûtéet dira-z-hô.\n48. Ével-sé ar ré hô doa difennet gwiriou kéar hag ar bobl, hag ann doujan̄s a zô dléet d’al listri sakr, a oé lazet râk-tâl a-énep pép reizded.\n49. Râk-sé ann Tiried hô-unan rec’het gan̄t kément-sé, en em ziskouézaz lark-brâz pa oé bésiet ar ré-man̄.\n50. Hôgen Ménélaus, ann abek da grinded ar ré-vrâz, en em gendalc’hé er galloud, hag a greské é drougiez é-kén̄ver tûd ar vrô.\nBurzudou spoun̄tuz a wéleur enn éar a-ûz da Jéruzalem a-héd daou-ugen̄t dervez.\n1. Enn hévéleb amzer Antiokus en em aozé évit brézélékaat évid ann eil wéach enn Éjipt.\n2. Hôgen c’hoarvézoud a réaz pénaoz holl dud Jéruzalem a wélaz enn éar a-héd daou-ugen̄t dervez, tûd war varc’h ô rédek, hag hî gwisket gan̄t saéou aour, ha gwafiou enn hô dourn ével marc’heien,\n3. Ha kézek ren̄ket a van̄dennou a rédé ann eil oud égilé, ha stourmou unan oud unan, ha tirennou héjet,\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/342&oldid=163903 »\nKemmoù diwezhañ degaset d'ar bajenn-mañ d'an 30 Eos 2020, da 14:58.


Emma Bro-C'hall - Wikipedia\nEmma Bro-C'hall zo anv meur a briñsez frank.\nEmma (merc'h da Glotar II), priñsez frank er VIIvet kantved, dimezet d'ar roue Eadbald Kent;\nEmma Bro-C'hall (894-934), merc'h da Roperzh Iañ (roue ar Franked) (922-923), kenseurtez Raoul Bourgogn;\nEmma Italia (948-988), merc'h da Lotar Arle, roue Italia, ha da Adelheid Bourgogn; rouanez ar Franked adal 965 betek 986 dre hec'h eured da Lotar, diwezhañ roue karolingat da ren en Frankia ar C'hornôg .\nEmma Bro-C'hall (943-968), merc'h da Huon Veur, c'hoar da Huon Capet, dimezet da da Richarzh, dug Normandi.\nAdtapet diwar « https://br.wikipedia.org/w/index.php?title=Emma_Bro-C%27hall&oldid=1960807 »


Emission An divskouarn o nijal : Radioioù kevredigezhel Naoned o deus skignet brezhoneg !\nLañset eo staliañ ar 5G dre ar vro\nO tiorreiñ emañ ar stourm enep ar 5G e bro C'hall. Gant …\nRe a vrini-tour e Breizh-Izel ?\nKomañset eo al labourerien-douar da vont skuizh gant ar …\nP'eo deuet ar c'hrampouezh da vout breizek\nDigoret eo bet dorioù mirdi Landevenneg en-dro, hag un d…\nEmission An divskouarn o nijal - Pâssée donée le 15.02.2020\nO : Yves Averty, Bleuenn Raynaudon-Kerzhero, Hoel Mahé\nKalzig a radioioù kevredigezhel a zo pe a zo bet e Naoned ! Ha n'eo ket bet gortozet krouadur Radio Naoned evit skignañ brezhoneg war gwagennoù kêr Anna Vreizh.\nYves Averty 'neus bet tro da labourat e radioioù morlaer koulz hag e radioioù kevredigezhel hag a zo bev c'hoazh an deiz a hiziv. Kontañ a ra deomp e avañturioù e Radio Libre 44, CFM 94.8, Turbulence FM, PRUN, Radio Atlantique, Radio Sud Loire, Jet FM hag Alternantes FM.\nKlevet e vo ivez Bleuenn Raynaudon-Kerzhero ha Hoel Mahé. Int a splujo en o eñvorennoù don p'o doa lusket abadenn Kazh-Gwenn e fin ar bloavezhioù 1990. Bugale skol Diwan Naoned e oant pa oa bet sevennet un heuliad abadennoù war Jet FM, asambles gant o c'helenner Jerald Ar Go.


blejadennoù - Wikeriadur\nSavet diwar an anv-kadarn blejadenn hag an dibenn-ger -où\nFurm lies an anv-kadarn blejadenn\nA bep tu pluñv ha blev, ha kri ha blejadennoù ! — (Fañch an Uhel, Kontadennoù ar Bobl/2, Al Liamm, 1985, p. 28.)\nAc'hane ar blejadennoù a glever bep noz. — (Erwan Berthou, En bro Dreger a-dreuz parkoù, Mouladurioù Hor Yezh, 1985, p. 30.)\nOber a reas un toullad pellgomzadennoù a bouez bras ha leuskel un nebeud blejadennoù ouzhpenn. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 8.)\n[...], met anat e oa dezho bremañ e oa bet klevet storlok ha blejadennoù an troll. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 184.)\ngalleg : beuglements (fr) , mugissements (fr)\nAdtapet diwar « https://br.wiktionary.org/w/index.php?title=blejadennoù&oldid=278884 »\nKemmoù diwezhañ degaset d'ar bajenn-mañ d'an 27 Gwe 2018, da 13:07.


FabLab - Lise Diwan Karaez\nStall "FabLab" el lise\nD’ar merc’her goude merenn (adalek 2e15 betek an noz) e vez kinniget ur stal urzhiataerezh hag elektronek, digor d’al liseidi ha d’ar re all. Labouret e vez enno war raktresoù hinienel pe a stroll evit kompren gwelloc’h ha mestroniañ an teknologiezhioù boutin.\nMa’z oc’h gant ar c’hoant deskiñ ha dedennet gant an teknologiezhioù, gant an arzoù niverel, ma’z oc’h kirius eus mont en dro an traoù, m’ho peus ur raktres meiziant (logiciel) da programmiñ pe elektronek da grouiñ, deuit d’ober un dro er sal 2 (pe sal 7) war eurioù ar prantad !\nMoulerezh 3D ebet ganeomp evit poent (T_T) met diwezhatoc’h marteze. Piv oar…\nAmañ e c’heller kavout :\nKartennoù elektronek a c’heller programmiñ : Arduino (Nano ha Uno), Micro:bit…\nUrzhiataerioù hezoug Raspberry Pi\nReseverien (capteurs) a bep seurt : gouloù, liv, tommder, glav, mikrofon…\nKefluskerioù tredan bihan (step motor ha servo motor) : MG 996R ha SG90\nUn houarn soudañ ha peg tomm\nUn nebeut ostilhoù : troioù biñs, gevel droc’h…\nImplijet e vez meziantoù dieub (free software) ar muiañ posubl ganeomp.\nSistem oberiant Linux (sikour evit e staliañ a c’hellomp kinnig)\nYezh Python3 evit deskiñ programmiñ hag studiañ data niverel\nYezh Processing evit deskiñ programmiñ meiziantoù grafikel ha c’hoarioù simpl\nGimp evit kemm skeudennoù niverel\nInkscape evit ober tresadennoù vektorel\nGodot evit sevel c’hoarioù video ha deskiñ programmiñ\nRaktresoù a bep seurt\nGwenaël, kelenner SVD, en eus kinniget sevel boestoù neizh e koad da lakaat tro dro al lise evit degemer pennglaoued ha kalvennigoù glas.\nResevet eo bet un nebeut bloboù gant Gwenaël evit un taol-arnod SVD : Ar pall a zo ober un « timelaps » eus kresk ur blob a-hed an amzer. Ar memes taol-arnod eget ma vez graet gant Thomas Pesquet war vord an ISS.\nDeskiñ kodiñ gant Processing\nProcessing a ginnig un doare aes da programmiñ gant dañvez grafik, son, data ha krouiñ sistemoù etreoberiant.\nUr c’hoari video gant Godot\nA-hed ar bloavezh 2021-22 e vo klasket sevel ur c’hoari video a-stroll gant ar meziant Godot.\nDiouzh stil ur « Visual Novel » hag ur « Shoot ’em Up ».\nUr c’harger hezoug dre heol\nO sevel ur c’harger hezoug dre implij energiezh dieub an heol emañ Brewen ha Noé.\nKavet hon eus ur panel heol kozh dija (50 Watt). Tost echu on eus sevel ar beol tredan gant kelligoù lithium adimplij (bet kavet e urzhiataerioù hezoug kozh pe e troioù-biñs tredan). Chom a ra deomp da sevel ur zichenn hag a droio war-zu ar gouloù en un doare emgefre (implijet e vo un mikrokontroler Micro:bit evit an dra se emichañs).\nDeskiñ sevel c’hoarioù video\nMeur a raktres sevel c’hoarioù video a vez er fablab.\nKlasket e vo implij ar meziant Godot pe Construct3 evit o sevel met dieub eo pep hini da zibab e/he ostiloù.\nChañs vat da Jan, Meven, Evan ha Josquin evit deskiñ ar Arz kaer ha teknikel mañ.\nKempenn urzhataerioù kozh al lise\nE pad an daou brantad kentañ eo bet kinniget gant Tangi ur stal kempenn urzhiataerioù evit ar re dedennet. Un nebeut liseidi kurius, barrek pe gant ar c’hoant deskiñ hag a youl-vat a zo deuet da sikour adaozañ hag adstaliañ urzhiataerioù kozh al lise. Dibabet eo bet staliañ warno sistemoù oberiant diazezhet war Linux kentoc’h eget Windows e keñver an efedusted hag ar surentez. Lakaet e vo lod anezho el levraoueg da vezhañ implijet gant an holl.\nUn uhelgomzer DIY\nSavet e vez, gant Iwan, Hugo ha Youenn, un huelgomzer en ur vouest koat.\nImplijet e vez lodennoù elektronek bet prenet (ampli stereo ha konverter tredan) ha lodennoù bet kavet tro-dro (funioù, uhelgomzerioù ha koad).\nGemals, un tamagotchi war hezoug\nUr c’hoari ober war dro un aneval galoudel war hezoug Android.\nMenoz, tresadennoù vektorel hag buheziñ graet gant Loula. Sikour a ran gant ar c’hod, yezh Java.\nUr vag tredan pell-sturiet\nDerwell hag Eneour ho deus divizet sevel ur vag pell-sturiet o meskañ high-tech ha low-tech asamblez.\nImplijet e vo kartennoù micro:bit, kefluskerioù tredan ha boutailhoù dour.


Keleier an 23 a viz C'hwevrer | Les informations du jour en langue bretonne\nlundi 23 février 2015 à 20:48 Par Pauline Kerscaven, France Bleu Breizh Izel\nHiziv ez eo bet lakaet ar gomz gant France Bleu Breizh Izel war ar grip : daou villion den 'neus tapet ar c'hleñved-se dija. Laouenn e sebl bezañ al saverien moc'h : sikouret e vezint gant Europa evit stokañ ar c'hig. Selaouit ouzh reportaj Joan Bizien e Skrigneg. Ha disoloit ur plac'h dreist-ordinal : Yulia Borisova. Ur rusianez eo ha desket 'neus brezhoneg. Ar spi a zo ganti dont e Breizh !\nYulia Borisova 'neus desket brezhoneg e Bro Russia. 24 bloaz eo bremañ. © Radio France - Tudi Crequer\nGrip : ur bern tud klañv, ar medisined beuzet gant al labour\nDaou villion den a zo bet klañv gant ar grip ha sur a-walac'h e vo c'hoazh. Abaoe pemp vloaz oa ket bet kement a glañvourien e bro C'hall.Hervez ar vedisined ez eo bet lakaet ar steuñv a-enep ar grip (ar steuñv Orsan - Organisation de la réponse du système de santé en situation sanitaire exceptionnelle) re ziwezhat.\nMedisinez e Lannuon eo Evelyne an Osac'h. Hervezi, n'eo ket dre faot ar vinistrez eo bet ersavet buan.\n"N'eo ket aes labourat gant ur maskl" Evelyne an Osac'h, medisinez\nHa petra a c'hellomp ober neuze evit stourmañ a-enep ar c'hleñved ? Lakaet zo bet ur maskl gant Evelyne an Osac'h.\nHa c'hwi, petra soñjoc'h ?Klañv oc'h bet ? Gortozet ho peus pell evit kejañ gant ur medisin ?Pellgomzit deomp diouzhtu evit kontañ deomp oc'h istor : 02 98 53 53 33.\nKelou mat evit ar broduerien kig moc'h\nEmbannet oa bet disul gant komiser Europa al labour-douar e vo lakaet e plas ur skoazell evit stokañ ar c'hig moc'h e yenerezoù bras. Kadarnaet e vo ar c'hinnig-mañ dimeurzh e-pad un emvod e Bruxelles.\nMuioc'h a zisplegadennoù gant Joan Bizien. Aet eo da gejañ gant André Paul, saver moc'h e Skrigneg.\n7e15 Moc'h Bruxelles\nKejadenn gant Yulia Borisova, ur rusianez yaouank bet desket ganti brezhoneg\nEmañ Yulia Borisova o chom e norzh Moscou. Ha kelenn a ra ar brezhoneg da rusianed all. Desket 'neus ar yezh e Bro Russia ha n'eo ket deuet e Breizh morse !\nDeskit muioc'h war Yulia o selaou an atersadenn-se.\n"Desket em eus brezhoneg a-drugarez da zDenez Prigent" Yulia, rusianez\n19e RUSIA ITV


Pajenn:Marigo - Buez ar Saent.djvu/365 - Wikimammenn\nPajenn:Marigo - Buez ar Saent.djvu/365\nmene un darn vras eus an nos er vered en oræsoun var beziou ar verzerien santel.\nDoue a zisquezas ar santelez eus e servicher fidel dre gals a vurzudou, memes epad e vuez. Un devez o cridi rei da leina da ur paour ous e daul, e remercas ez oa un æl, pehini en ur zisparissa, en lesas en ur ravissamant bras. Ur veich-all e c’halvas da un heur goude hanter-nos unan eus a dadou e gongregation evit mont da visita ar re glàn en hospital ; an tad-ze a represantas dezàn e troublez repos an dud clàn. Iit, eme ar sænt, heb dale. An tad a oboissas, hac, en ur antren en Hospital, e velas un den prest\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/365&oldid=134482 »


Gireg - Wikipedia\nGireg a oa ur manac'h deuet eus Enez Vreizh pe eus Iwerzhon da Arvorig er VIIvet kantved. Un diskibl e vije bet da sant Tudal. Douaret en dije gant menec’h all war aod Treger. Bevet en dije goude se en ur manati bihan savet gantañ e Traou-Perroz, e Perroz-Gireg. Savet en dije ur manati e Lokireg hag unan e Lanneur ivez. Marvet e vije en ur geriadenn anvet Gireg e Ploubêr hervez lod, pe e Landerne hervez lod all, war-dro 547.\nNebeut a dra a ouzer diwar e benn. Hervez a gonter e vije bet abad, met ne weler ket meneg anezhañ er skridoù, na delwenn ebet anezhañ en ilizoù, a-raok an XIIvet kantved.\nChapel Sant C'hireg hag an orator dirazi\nMeur a anv-lec’h e kumun Perroz-Gireg zo stag outañ :\nur roc'h zo anvet Gwele Sant C'hireg, e-kichen Krec'h ar C'hamm ;\ndiv feunteun zo anvet Feunteun Sant C'hireg (an eil e Ploumanac'h hag eben e Traou-Perroz) ;\nwar an aod ez eus ur peulvan zo anvet Peulvan Sant C'hireg ;\nur chapel Sant C'hireg zo e Ploumanac'h hag orator Sant C'hireg en he c’hichen, war aod Sant C'hireg.\nE lec'hioù all e vez enoret Gireg ivez : e Lokireg (ur feunteun Sant C'hireg zo eno ivez), en ur chapel eus Louaneg hag en ur chapel eus Ploubêr.\nPedet e vez evit paerañ ar gorioù, evit ma c'hallfe ar vugale vihan mont o-unan hag evit ma c'hallfe ar merc’hed kavout ur gwaz.\nLidet e vez e zevezh gouel d’ar 17 a viz C'hwevrer, met e Perroz-Gireg e vez graet e bardon d’ar sul a-raok Yaou Bask hag e Lokireg e vez graet ar pardon da zeiz gouel sant Jakez d’ar 25 a viz Gouere.\nMarteze ez eo ar memes sant hag an hini anvet Gwerog, enoret e Bro-Leon, met n’eo ket sur .\n↑ B. Tanguy, Dictionnaire des noms de communes, trèves et paroisses du Finistère, Douarnenez, 1990, p. 121\nAdtapet diwar « https://br.wikipedia.org/w/index.php?title=Gireg&oldid=1758585 »\nKemmoù diwezhañ degaset d'ar bajenn-mañ d'an 2 Eos 2017, da 23:01.


Tanaro (departamant) - Wikipedia\nAr galleg eo yezh ofisiel ar republik c'hall, ha departamant an Tanaro a oa unan eus he departamantoù italian.\nAn Tanaro a oa un departamant gall en Italia etre 1801 ha 1805. Dont a rae an anv eus ar stêr Tanaro, hervez ar c'hiz c'hall.\nKrouet e voe d'ar 24 a viz Ebrel 1801 e Piemonte war-lerc'h aloubidigezh ar Republik subalpin gant Bro-C'hall. Lakaet e voe da dalvezout d'an 11 a viz Gwengolo 1802 pa voe staget ar Republik sizalpin ouzh Bro-C'hall ivez.\nAsti a oa ar pennlec'h, tri arondisamant a oa. D'ar 6 a viz Mezheven 1805 e voe staget Republik Liguria ouzh Bro-C'hall ivez, ha diskaret e voe an departamant, ha rannet etre tri departamant all, Marengo, Montenotte ha Stura.\nAdtapet diwar « https://br.wikipedia.org/w/index.php?title=Tanaro_(departamant)&oldid=1893296 »\nKemmoù diwezhañ degaset d'ar bajenn-mañ d'an 28 Gen 2021, da 16:36.


Mary Robinson (1778 – 7 a viz C'hwevrer 1837), anavezet ivez evel "The Maid of Buttermere" a zo meneget hec'h anv er varzhoneg "The Prelude" gant ar barzh saoz William Wordsworth. Diwar he fenn eo bet skrivet ar romant The Maid of Buttermere gant Melvyn Bragg e 1987, ha diwar ar romant ez eus savet ur pezh-c'hoari gant Lisa Evans, bet c'hoariet evit ar wech kentañ e Keswick's Theatre by the Lake, e 2009.\nMesaerez e oa ha merc'h e da berc'henn an davarn Fish Inn e Buttermere, el Lake District e Bro-Saoz. Dimezet e voe e 1802 da John Hatfield (war-dro 1758–1803), a lavare bezañ "Colonel Hope", hag a oa dimezet dija. Brudet e voe eured ar goantenn d'an den a lavare bezañ breur d'ur c'hont, hag Samuel Taylor Coleridge a skrivas er London Morning Post diwar-benn ar "romantic marriage". Hatfield a voe diskuliet evel gaouiat, div wreg dezhañ, falser. Tapet e voe, tec'hel a eure, tapet e voe adarre e Kembre, barnet e Carlisle, ha krouget e 1803.\nIstor Mary a skoas ar speredoù, dastumet e voe arc'hant eviti, ha dimeziñ a reas d'ur c'houer, Richard Harrison, e 1807, ha pevar bugel o doe.\nMeneget e voe he marv en Annual Register, ha beziet e voe e bered iliz Sant Kentigern e Caldbeck.\nAdtapet diwar « https://br.wikipedia.org/w/index.php?title=Mary_Robinson_(Maid_of_Buttermere)&oldid=1527482 »\nKemmoù diwezhañ degaset d'ar bajenn-mañ d'an 18 Gwe 2013, da 10:39.


Accueil / Brendan-Budok Durand-Le Ludec\n27 septembre 2020\tÀ la Une, Bretagne 0\nDibabet en deus ar Rektorelezh lemel c’hwec’h eurvezh kelenn digant hentenn divyezhek skolaj St-Gweltaz e Brec’h ha kement-se teir sizhun goude an distro-skol war zigarez e vije re nebeut a vugale enskrivet. Lakaet eo diaes ar gelennerien a goll eurvezhioù kelenn ha betek he gopr evit unan anezhe. Peadra da ...\n27 août 2018\tÀ la Une, International 0\nUr skritell e kembraeg evit skoazellañ an harz-labour : “hol leve a zo bet torret”. N’eus ket bet kalz a gaoz er mediaoù gall. Brasañ harz-labour istor ar skolioù-meur e Breizh-Veur a zo bet kaset gant sindikadoù ha 50 000 kelenner pe implijad skol-veur etre miz C’hwevrer ha miz Ebrel 2018. ...


Niv urzh 34e\nStrollad politikel Republikan\nKefridi 20 a viz Genver 1953\n20 a viz Genver 1961\nBesprezidant Richard M. Nixon\nGanedigezh 14 a viz Here 1890\nMarv 28 a viz Meurzh 1969\nDwight David Eisenhower, lesanvet «Ike», a zo bet ganet d'ar 14 a viz Here 1890 e Denison e Stad Texas (SUA) ha marvet d'an 28 a viz Meurzh 1969. Ar 34vet prezidant eus ar Stadoù-Unanet e voe, e-pad 2 gemenn etre an 20 a viz Genver 1953 hag an 20 a viz Genver 1961. E-pad an eil brezel bed e voe ur jeneral pemp steredenn hag ar c'hommandant e-karg eus armeoù ar gevredidi en Europa. Ezel e voe eus ar strollad republikan. E-kerzh e gemennoù prezidant e klaskas ober war-dro ar peoc'h e Korea, lañsañ ar redadeg d'ar spas, diorroiñ a reas ivez ar gourhentoù etre stadoù hag unan eus e briorelezhioù pennañ a voe diorroiñ an arm nukleel da vare ar brezel yen etre ar Stadoù-Unanet hag URSS.\nOrin ar familh[kemmañ | kemmañ ar vammenn]\nDavid Dwight Eisenhower a zo bet ganet d'ar 14 a viz Here 1890 e Denison, en Texas. Ar vamm, Mrs Ida Eisenhower, a oa test Jehovah. An trede eus 7 bugel Jacob Eisenhower hag Ida Elizabeth Eisenhower e oa. Badeziet e voe gant an anv Davit Dwight hogen anvet e voe Dwight er vuhez pemdeziek. Anv e hendadoù a veze skrivet "Eisenhauer" en doare orin. E 1741, Hans Nicolas Eisenhauer en doa divroet eus Saarland evit en em staliañ en Amerika, e trevadenn saoz Lancaster (Pennsylvania). En em staliañ a ra ar familh Eisenhower e Abilene e Kansas e 1892. E-kezh e skoliata eo en dije Dwight resevet al lesanv "Ike" gant e vignon wellañ. Da 19 vloaz, e 1909, resevout a ra testeni fin studioù an eil derez eus lise Abilene. Kregiñ a ra da labourat en un ti-laezh rak e gerent n'o deus ket a-walc'h a arc'hant evit kas anezhañ d'ar skol-veur. Klask a ra an arnodenn evit bezañ degemeret en akademiezh ar sevel batimañchoù, hogen, n'eo ket degemeret dre ma 'z eo re yaouank. Mont a ra a-benn ar fin da skol-veur Kansas City evit prientiñ ur respet soudard. Dont a ra brav gantañ e arnodennoù, dre-se eo degemeret diouzhtu en akademiezh soudardel West Point.\nRespet soudard[kemmañ | kemmañ ar vammenn]\nE 1911, Dwight Eisenhower a zo degemeret e Akademiezh soudardel West Point. Dont a ra maezh 4 bloaz diwezhatoc'h, 61 vet war 164 gant ar ran a letanant. Kaset eo da heul e Fort Sam Houston eus San Antonio en Texas. Kejañ a ra gant Mamie Geneva Doud (1896–1979), ha dimeziñ a ra ganti d'an 1 a viz Gouere 1916. 2 vab en deus ganti, Doud Dwight Eisenhower (ganet d'ar 24 gwengolo 1917 et marvet d'an 2 a viz genver 1921 gant an derzhienn ruz) ha John Sheldon David Doud Eisenhower (ganet d'an 3 a viz Eost 1922). E 1917 eo anvet Eisenhower da gabiten ha kelenn a ra e meur a gamp gourdoniñ d'ar mare ma 'z eo ar Stadoù-Unanet engouestlet er c'hentañ brezel bed. Daoust dezhañ goulenn, ne zeu ket a-benn da vezañ kaset en Europa d'ar brezel, ha kemer a ra gourc'hemenn an "Tank Training Center" e Camp Colt, e Pennsylvania. Er c'hamp Meade, e-kichen Washigton, eo anvet da vajor, ha mont a ra d'an Infantry Tank School e-lec'h ma adkav ar c'holonel S. Patton, ofiser ar c'hirri houarnet. Asambles e embannont pennadoù evit aliañ da implij tankoù a-benn parraat d'un eil brezel an trancheoù. E vennozhioù n'int ket gwelet mat gant an uhelidi ha tost eo dezañ tremen el lez-vrezel. Da heul eo kaset e zonenn kanol ar Panama dindan urzhioù ar jeneral Fox Conner hag a wel ennañ talant, setu perak e enskriv anezhañ, e 1925, d'ar skol stummañ komandanted e Fort Leavenworth. Dont a ra maez eus e luskad er c'hentañ plas, dre-se e c'hounez kalz a bouez. E 1927 eo ezel eus komision ar monumantoù brezel amerikan hag e 1928 e pak un diplom er skol brezel amerikan (War College).\nAdtapet diwar « https://br.wikipedia.org/w/index.php?title=Dwight_D._Eisenhower&oldid=1910147 »\nKemmoù diwezhañ degaset d'ar bajenn-mañ d'an 27 Eos 2021, da 19:30.


Collège Romain-ROLLAND Pontivy - " Ar gêr vras ", pièce de théâtre bilingue\nVous êtes ici : Accueil > Archives > Pédagogie > Breton > " Ar gêr vras ", pièce de théâtre bilingue\nPublié : 8 mars 2012\n" Ar gêr vras ", pièce de théâtre bilingue\nSortie des collégiens bilingues au Théâtre des Halles pour une pièce jouée par Strollad ar Vro Bagan et écrite par Goulc’han Kervella.\n« Ar Gêr Vras » a zo ur pezh-c’hoari a tremen e Paris, hag a gont istor un SDF (un den disto), ur plac’h dibaper, hag un den bihan iskis (diskouarn bras-tre ha begek). Kuzhet eo ar plac’h dibaper gant an daou all, peogwir emañ an archerien war he lerc’h. Ar fin a zo trist un tammig, met ne fell ket din lâr deoc’h perak. Strollad ar Vro Bagan a oa war al leurenn, gant an aozer, Goulc’han Kervella.\n« Ar gêr vras » zo istor un den, Jos un SDF (un den disto), c’hoariet gant Simon Mahuas, e vignon, Ionig, un den bihan iskis (diskouarn bras-tre ha begek), c’hoariet gant ur vargodenn ha mouezhiet gant Nikol ar Vourc’h , ha Leila,ur plac’h dibaper, c’hoariet gant Nikol ar Vourc’h ivez, tec’het kuit gant he zud eus ar vro ma eo ganet, Afghanistan, a-gaoz d’ar brezel. Tremen a ra e Pariz, Straed Brest, karter Moñparnas, lec’h ma arrue ar Vretoned da labourat du-se, da vare Nedeleg.\nJos zo un den a gont istorioù eus Breizh, lec’h ma eo ganet, gant margodennoù. Un deiz e kej gant Leila, p’ ema-hi o klask boued hag achap d’ar bolis. Kuzhet eo ar plac’h dibaper gant an daou all, Jos ha Ionig. Treuzwiskañ a ra Jos anezhi e furlukin evit ma ne vefe ket adkavet gant ar bolis, mes ken klañv eo-eñ ma varv. Mont a ra neuze Leila gant Ionig da Vreizh.\nWar al leurenn\nAr skolajidi war al leurenn ivez !\nAet eo skolajidi divyezhek Romain Rolland da sellet ouzh an arvest e c’hoariva ar c’hoc’hu. Graet eo ar pezh-c’hoari evit ar re ne ouzont ket brezhoneg abalamour eo divyezhek penn-kil-ha-troad. « Farsus eo ar margodennoù er pezh-c’hoari-mañ. » eme Ilan, e klas pempvet, « Evit ar re vihan eo. » a lâr Aimée, e klas c’hwec’hvet. Daoust ma eo bet skrivet ar pezh-c’hoari evit ar re vihan e komz-eñ eus an divroañ hiziv ha gwechall, eus an dud lakaet er maez eus ar gevredigezh.\n4vet-3vet divyezhek - 4e-3e bilingues


John 21:17 Lavarout a reas dezhañ evit un deirvet gwech: Simon, mab Jona, va c'harout a rez? Pêr a voe glac'haret eus m'en devoa goulennet digantañ evit an deirvet gwech: Va c'harout a rez? Met eñ a lavaras dezhañ: Aotrou, anavezout a rez an holl draoù, gouzout a rez e karan ac'hanout. Jezuz a lavaras dezhañ: Mesa va deñved.\nBreton(i) 17 Lavarout a reas dezhañ evit un deirvet gwech: Simon, mab Jona, va c'harout a rez? Pêr a voe glac'haret eus m'en devoa goulennet digantañ evit an deirvet gwech: Va c'harout a rez? Met eñ a lavaras dezhañ: Aotrou, anavezout a rez an holl draoù, gouzout a rez e karan ac'hanout. Jezuz a lavaras dezhañ: Mesa va deñved.\nJohn 21:17 Cross References - Breton


Buhez ar Sent/1837/Ayber - Wikimammenn\nBuhez ar Sent/1837/Ayber\n◄ Vinçant Ferrier Ayber Herman ►\nAr Pautric yaouanc-mâ, o veza clevet coms eus a Gonversion hac eus a binigen un Hermit pehini a oa maro nevez a oa evel ur Sant, en em santas quen touichet, ma quemeras ar resolution da guitât ar bed evit ober pinigen. En em lacaat a eureu dindan direction un Hermit santel, hac e imita a reas en e yuniou, en e veillou hac en e binigennou. Chom a reent alies eiz dez heb guelet tam bara, ne reent morse tân, hac o bevanç ordinal a oa griziou criz ; an darn-vuya eus an deiz hac eus an nos a dremenent en oræsoun, o cana Salmou ha meuleudiou an Autrou Doue. An Hermit a Oferenne bemdez, hac e Zisquibl santel a gommunie ive bemdez, gant un devotion hac ur fervor bepret nevez. Ar Bara-mâ eus an Ælez eo a ree dezo nerz evit en em souten en o mortificationou quen extraordinal.\nSant Ayber, d’an oad a dri-uguent vloaz, en em dennas en un Deserz rustoc’h, e pelec’h e crescas c’hoas e binigen. Na eller quet heb ur Miracl en em vaga gant quen neubeut a dra evel ma ree, ha beva queit amser. An autor pehini en deus scrivet e vuez, a verq penaus e binigennou deist vusul o deus græt ur Merzer anezàn, ha penaus e tremene evit ar burzud eus e amser. Ne zebre muy a vara, na cals na neubeut ; hac evit castya davantaich e gorf, e andure ar sec’het, oc’h en em briva alies eus a zour memes : ar pez ne viras quet na vevas c’hoas uguent vloaz er fæçoun-ze.\nEscop Cambre, var ar brud eus e Santelez, en obligeas da receo an Urzou Sacr. O veza Bælec, e celebre an Oferen gant ur fervor hac un devotion an tenera. Sourcius e oa ive da goess quement hini en em bresante ; ha guelet e vise ur cenchamant quen admirabl er re a zeue da goess dezàn ma lavare pep-unan penaus evit en ein gonvertissa, ne voa nemet mont da goess gant Sant Ayber.\nErfin, leun a vilidou, e rentas e Ene pur da Zoue, er bloaz 1140, oaget a bevar-uguent vloaz.\nSant Ayber o clevet coms eus ar binigen hac eus ar maro eürus eus un Hermit, en em dennas en deserz evit ober pinigen e-unan. Ur galon pur a so sansibl d’an distera inspiration eus ar C’hraç, ha fidel da heulia inspiration ar Speret-Santel. Pebes impression a ra var hor c’halon-ni an touichanta reflexionou hac ar santela inspirationou ! Un ene dallet dre ar pec’het ha dre e inclinationou direglet, na vell banne e creiz ar brassa sclerigen.\nEil Reflexion. Soueset oump o clevet ar binigen vras en deus pratiquet Sant Ayber goude ur vuez quer pur ha quen innoçant. Mæs na dleomp-ni quet beza quer soueset o velet penaus ne fell quet deomp ober an distera pinigen goude beza coumetet quen alies a bec’het ? Jesus-Christ en deus discleriet ez-eo stris hent an Eê, a ny a ell songeal e ve bet ledanneet evidomp-ni ?\nAdtapet diwar « https://br.wikisource.org/w/index.php?title=Buhez_ar_Sent/1837/Ayber&oldid=61948 »\nKemmoù diwezhañ degaset d'ar bajenn-mañ d'an 27 C'hwe 2014, da 11:16.


Pajenn:Marigo - Buez ar Saent.djvu/140 - Wikimammenn\nPajenn:Marigo - Buez ar Saent.djvu/140\nar galite a Gristenes pe a Servicheres da Jesus-Christ. Pebes furnez n’hon eus-ni quet remerquet en he c’homsou, pebes prudanç en he responchou, pebes couraich ar pebes constanç e creiz, c’hruela tourmanchou ! Miraclou a garfemp da velet evit excita hor Feiz, evit souten hor perseveranç : pe seurt Miracl caeroc’h na touchantoc’h eguet ar Verzeres illustr-mâ, ha quen alies a Verzer hac a Verzeres-all ? Ma ne zeuomp quet d’en em gonvertissa dre an exemplou bras-se pere o deus contribuet quement da gonversion ar bed-oll, ne doump-ni quet hènvel ous ar Bayanet aheurtet, pere o velet ar burzudou-ze a chome obstinet en o dallentez ?\nEil Reflexion. Ar bed a so ul Levr bras e pehini cals a Sænt o deus desquet caret Doue, hac e pehini Santes Juliana a zescas e aznaout. Beza ez eus el Levr bras-mâ traou pere a represant deomp ar vadelez a Zoue, dre ar mad a reont deomp. An Heaul hac al Loar a zeu d’hor scleraat, an Douar a ro deomp frouez evit hor maga, ha fleur evit hon rejouissa, hac un infinite a draôu-all. Coiisideromp-ii ha trugarecaomp Doue pehini en deus o roet deomp evel mercou eus e garantez. Mar deus traou quer mad ha quer caër var an Douar, pehini ne deo nemet al lec’h eus hon exil, peguer caër ne d’ê quet ar Barados, ha pebes joaüsdet na recevo quet an Eneou just er Pales eternel-ze a Zoue !\nBeza ez eus traou-all er bed pere a zeu da noasont deomp, pe d’hon incommodi, evel an amser rust, ar glao, an avel, an tourmant. Pa santot ar boan a reont deoc’h, trugarecaït Doue dre ma permet quemense evit ober deoc’h caout sonch e m’oc’h er plaç eus hoc’h exil, ha non pas en ho pro. Souffrit gant patiantet an incommoditeou-ze, ha livirit enoc’h oc’h-unan : Mar deus quement da souffr er bed-mâ, petra na souffro quet er bed-all ar re collet, siouaz dezo !\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/140&oldid=134237 »


An DVD Daet eo genin ! er stalioù en-dro\nPublié le 15/04/13 22:33 -- mis à jour le 00/00/00 00:00\nFonnapl e oa bet gwerzhet ar 500 skouerenn gentañ tennet ag an DVD Daet eo genin !, embannet e miz Gouel Mikael 2012 get ar gevredigezh Kerlenn Sten Kidna. Diaes e oa daet da gavout e miz Genver dija. Hir e oa bet donet da benn a denniñ skouerennoù oc'hpenn met arru int, a-benn ar fin.\nAn dud a oa bet nac'het o goulenn a c'hello monet en-dro d'o stal-levroù ha razh ar vrezhonegerion intereset ivez, adal m'o deus tizhet al live A2 (goude daou vlezad skol-noz pe tri miziad stummadur lan amzer).\nPal pennañ ar bladenn a zo gwellaat ar c'hompren dre selaou. 15 tem a-zivout ar vuhez a-vremañ a gavor enni, tri stumm evit pep hani (A2, B2, C2), 45 video dishañval en holl enta ha 88 min. da selaou ;\nenrollet get tud a veur a dachad a Vro Gwened ;\n7 poelladenn evit pep live, 315 en holl ;\ntestennoù ar c'haozioù get notennoù àr ar c'heriaoueg ;\netrefas brezhoneg-galleg ; videoioù, poelladennoù ha testennoù e brezhoneg hepken.\nKit àr lec'hienn ar Gerlenn, www.kerlenn-sten-kidna.com, da ouiet hiroc'h : ur video da ziskouez penaos eh a en-dro ar benveg nevez-se (e brezhoneg, galleg ha yezhoù arall), un teuliad-kelaouiñ divyezhek (istoer ar raktres ha titouroù oc'hpenn), roll an abadennoù ha pennadoù en-dro d'an DVD er mediaioù ha c'hoazh.\nMoaiand zo ivez goulenn an DVD àr-eeun d'ar gevredigezh ma kaser ur chekenn 20 ¤ da Gerlenn Sten Kidna, 6 ru Joseph Rollo – 56400 An Alre. Gellet a raer ivez pellgomz da zDavid ar Rouz, 02 56 54 24 38 pe 06 37 15 49 71. Skignet e vez oc'hpenn ar produ get Coop Breizh da gement stal e Bro-C'hall hag a c'houlenn.\nCélébration NOEL en breton * NEDELEG e brezhoneg par le 23/12/2019\nComment dire non en breton ? Et non ce n'est pas si simple par BREZHOWEB le 16/12/2019\nAl liammadurioù e brezhoneg - Ar Brezhoneg a gan 4 par BREZHOWEB le 09/12/2019


Accueil > La mairie et vous > Nos publications > Bulletin municipal\nEditorial du numéro 75 en breton\nLAURENT DUVAL A RESPONT D’HO KOULENNOÙ\nTudoù kaezh razh a-bezh,\nC’hwi a ya d’ober anavedigezh get feson nevez hor c’hannadig-kêr ma kaver tresadenn al logo nevez en-dro. Faotiñ a rae din chañch stumm ar pennad-stur ivez : krennoc’h an danvez anezhoñ ha tostoc’h d’ho prederiadennoù. Setu perak e vo savet diàr un nebeud goulennoù kaset genoc’h dre bostel pe dre hor c’hejadennoù. Lennadenn vat deoc’h !\n« GET AR BLEGENN EKONOMIKEL DIASUR A ZO A-GAOZ D’AN ENKADENN YEC’HEDEL, DAOUST HA FUR EO DERC’HEL DA BROGRAMM AR CHANTERIOÙ BRAS ? »\nMe ‘gred, ya. Monet a raimp er-maez ag an enkadenn sur a-walc’h. Ar fonnaplañ ar gwellañ, perchañs, mes da c’hortoz emañ ret gober get ar benvegoù pourvezet dimp get ar Stad evit roiñ lañs d’an ekonomiezh en-dro. Ur gudenn vroadel eo hag, oc’hpenn, dober o deus hon embregerezhioù lec’hel ag hor skoazell, muioc’h evit biskoazh. Postiñ argant enne hiziv an deiz zo kement ha bout dorn-ha-dorn gete. E-keit ha ma red ar virus e kendalc’h ar bed da droiñ. Doberoù o deus tud Langedig c’hoazh.\nN’heller ket arsav get ar vuhez pemdez. Ur prantad a bouez ec’h omp é veviñ. Choazoù mat a ranker gober rak ne vo ket mui ar mem ekonomiezh. Hiziv an deiz hon eus tro d’en ober. Rakwelet e oa ar postadurioù-se ha gortozet e oant get tud ar gumun. Peadra hon eus d’ober un dra bennak, neuze e savomp an amzer-da-zonet.\n« PENAOS EM DENN AR GUMUN ER BLEGENN YEC’HEDEL ? TITOUROÙ A C’HELLIT ROIÑ DIMP ? »\nAnnezidi an AHDOD (ti ar re gozh) a oa bet vaksinet kentizh ha miz C’hwevrer, evel ar c’hoskor oc’hpenn 50 vlez ha gwazourion ar servij e tier an dud. Asambl get Kreizenn Obererezh Sokial ar Gumun ha Véronique Garido, an Eilmaerez evit an Obererezh Sokial, an Henaourion, ar C’hengred, ar C’hoskor hag ar C’hendiviz sokial, omp bet é renabliñ razh an dud oc’hpenn 75 vlez evit kartennaouiñ ar vaksinadur en ur mod resis. Tost ur palefarzh anezhe a zo bet vaksinet pe enskrivet àr ar rolloù. Paot mat anezhe a c’hortoz bout vaksinet get o medisinour. Evit an dud digenvez e labouromp e darempred get Kap Emrenerezh Yec’hed evit lakat emgavioù ha sikour gete. Trugarekaat a ran pep unan evit e emouestl. N’eo ket ul labour aes, dreist-holl pa ranker anzav emañ kouezhet hon meud en hon dorn e-fet mererezh an enkadenn-se.\n« ER C’HUZULIOÙ-KÊR DIWEZHAÑ E OAC’H BET ATERSET GET STROLLAD AN TU ENEP ÀR HO “FESON” DA LAKAT AN DEMOKRATELEZH-PERZHIIÑ E PLEUSTR. PETRA EO HO RESPONT ? »\nMe ‘gav genin e ranker monet en tu-hont da santadur ar gerseenn. Kaer eo gouiet, demokratel ha perzhiadek eo an dilennadegoù.\nMeur a wezh durant ar c’houlzad kabaliñ em eus graet anv ag an demokratelezh-emplegiñ. Kement-se a dalv em ouestliñ, ha n’eo ket kemer perzh hepken. Ar mem tra a c’hortozan a-berzh strollad an tu enep a-benn an taol-fin. Pa vez peuret er mem park e voter er mem tu hag e vez harpet ha lusket an divizoù douget get ar c’huzul-kêr. Pa ne vez ket graet, ec’h eneber doc’hte evel galloud enebiñ, dre zegas arguzennoù ha derc’hel d’e c’her pa vez dizemglev. Dober he deus an demokratelezh ag ar galloud enebiñ-se. Dilennet omp bet razh evit dileuriiñ tud Langedig a-bezh. Ni a labour razh evit skoiñ er mem tu.\nServij Treiñ-Aliañ Ofis Publik ar Brezhoneg\nService Traduction-Conseil de l'Office Public de la Langue Bretonne


Tro Bro-C'hall war varc'h-houarn 1922 - Wikipedia\nTro Bro-C'hall war varc'h-houarn 1922\nJean Alavoine, renket da 2l e 1922\nDalc'het e oa bet 16vet Tro Bro-C'hall war varc'h-houarn etre ar 25 a viz Mezheven hag an 23 a viz Gouere (15 tennad-hent, 5 372 km). Gounezet e oa bet gant ar reder belgiat Firmin Lambot evit an 2l gwech, 24,488 km/e e dizh keitat.\nAet e oa kuit an Dro eus tachenn ar c'hoarioù Luna Park (Pariz) war-du ar c'hornôg a-raok distreiñ da Sportva ar Briñsed (Pariz) dre ar reter.\nEizh reder ha tregont hepken a oa deuet a-benn da dizhout Pariz war ar c'hant tri warn-ugent o devoa lakaet o anv er penn-kentañ.\n29 a viz Mezheven : 3e tennad-hent etre Cherbourg (Manche) ha Brest ; trec'h eo Robert Jacquinot Bro-C'hall.\n1añ Firmin Lambot Belgia 1 222e08'06"\n2l Jean Alavoine Bro-C'hall 1 + 41'15"\n3e Félix Sellier Belgia 1 + 42'02"\n4e Hector Heusghem Belgia 1 + 43'56"\n5vet Victor Lenaers Belgia 1 + 45'32"\n6vet Hector Tiberghien Belgia 1 + 1e21'35"\n7vet Léon Despontin Belgia 1 + 2e24'29"\n8vet Eugène Christophe Bro-C'hall 1 + 3e25'39"\n9vet Jean Rossius Belgia 1 + 3e26'06"\n10vet Gaston Degy Bro-C'hall 1 + 3e49'13"\nAdtapet diwar « https://br.wikipedia.org/w/index.php?title=Tro_Bro-C%27hall_war_varc%27h-houarn_1922&oldid=1592565 »\nKemmoù diwezhañ degaset d'ar bajenn-mañ d'an 20 Gwe 2014, da 15:48.


Pajenn:Morvan - Buez ar Zent, 1894.djvu/742 - Wikimammenn\nPajenn:Morvan - Buez ar Zent, 1894.djvu/742\n31 a Here\nsant kintin, eskop ha merzer\ncha daou vestr asambles, eme ann Aviel. Biskoaz mui eged enn deiz hirio n’euz bet leac’h da evesaat ouz ar gentel-ma. Rak ken aliez ha bemdez e klasker hon lakaat d’ober traou eneb d’hor c’houstians pe da lezenn Doue.\nann unan ha tregont a viz here\nAr zant-ma a ioa ganet e Rom, ha mab da eur senatour. Ne c’houezer ket pe da vare e oue gounezet d’ar feiz ; mes, abaoue m’oa bet badezet, en devoa kement a ioul da labourat evit silvidigez ann eneou ma c’houlennaz kounje digant ar pab Kaius da vont da brezeg ann Aviel d’ar broiou paian. Ar pab hen digasaz e Frans asambles gant dek misioner all.\nSetu eta Kintin enn hent goude beza lavaret kenavo d’he dud. Erruout a reaz betek ar Pikardi, hag eno ez eaz da jom da gear Amiens. Ne oue ket pell er gear-ma na lakeaz eur maread paianed da zilezel servich ann doueou faoz. Ar brud euz he zantelez hag euz he viraklou a rea d’ann holl diredet d’he zelaou, ha den ne c’helle herzel ouz nerz he gomzou. Niver ar gristenien eta a greske bemdez enn dro d’ezhan.\nMes etre daou e oue diskuillet da Riktiovar, a c’houarne ar Frans d’ann ampoent evit impalaer Rom, hag a ioa deuet da ober eur bale da Amiens. Ar gouarner-ze en doa urs da lakaat ann holl dud fidel d’ar maro nemed nac’h a rajent ho feiz. Lavaret a eure dioc’htu kregi e Kintin hag he gas d’ar prizoun. Antronoz her galvaz dirazhan, hag p’en devoue klevet piou hag euz a be leac’h oa, e komzaz outhan evelhenn : « — Gant ar vez da vihana ! Mab eur senatour eveldhoc’h-hu, heul superstisionou ar gristenien ! » « — Ar relijion gristen, eme ar Zant, n’euz ket a zuperstisionou ennhi ; mes deski a ra d’eomp anaout ar guir Doue, ha Jezuz-Krist, he Vab ; rak ho toueou-c’houi ne d-int nemet drouk-sperejou. »\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/742&oldid=137982 »


Pajenn:Perrot - Bue ar Zent.djvu/741 - Wikimammenn\nPajenn:Perrot - Bue ar Zent.djvu/741\net louzeier a-gle hag a-zeou, o welet ne wellae tamm, en em erbedas ouz sant Magloar. An eskob santel, dre e bedennou hag e ouiziegez, a deuas a benn d’e barean. Loieskon, evit diskouez e anaoudegez vat, a roas d’ezan an hanter eus enezen Serk hag a viras an hanter-all. Neuze e c’hoarvezas eun neventi souezus. Lapoused an enezen ha pesked an ôchou a ’n em dennas holl en tachen ar zant. Loieskon, hag en devoa « aour hag arc’hant, mevelien ha plac’hed, kezeg ha loened-korn, douarou edek ha gwiniennou zoken, » ne reas ket kalz a van evit gwelet ar c’holl-ze o c’hoarvezout gantan ; mes e wreg, hag a oa eur plac’h tost, a reas d’ezan tennan digant Magloar e dachen ha rei d’ezan eben. Kerkent al lapoused hag ar pesked a yeas da heul ar zant. O welet kement-se, Loieskon, den a spered hag a galon, a roas an enezen a-bez da Vagloar, daoust da glemmou e wreg. Heman a zavas neuze enni eur manati kaer elec’h ma chômas betek e varo.\nAr manati-ze, evel eun tour-tan en kreiz ’tre an Diou-Vreiz, a sklerijenne war dreo ar bed all ha war dreo ar bed-man, an dudigou kez a oa o chom en enezennou tro-war-dro. Kement hini a gare mont da Zerk a gave eno magadurez evit e gorf hag evit e spered.\nEr bla 585, ar gernez a reas gaou bras ouz Bro-Arvor. Enezen Serk, labouret mat gant he menec’h, he devoa berniou ed da ziouered d’an Arvoriz tro-war-dro.\nKoulskoude, dont a reas kement a dud da glask an aluzen, ma teuas an irc’hier da vezan goullonteret, ha setu an dienez ive er manati. Darn a lavare kas ar re yaouankan d’ar gêr, ken e vije tremenet ar gernez, mes Magloar ne oa ket jalet d’ober an dra-ze. Fiziout a rê war Brovidans Doue.\nEun devez goude lein, bugale-skol ar manati a deuas d’e gaout, hag o vezan poket d’e dreid, e lavarjont : « Tad, lôsket ac’hanomp da vont d’an ôd evit ne vezo ket hon moueziou skiltrus o harz ar venec’h koz d’ober o c’housk. War an ôd ni ’c’hallo lenn hon c’henteliou a vouez uhel, hag en doare-ze e teskfomp aneze kalz buhanoc’h ».\n— Mat, êt d’an ôd, bugale, eme Vagloar, mes bezet fur, ha dizroet d’ar gêr d’an heur.\nHa setu ar bôtred, lorc’h enne, o tiskenn d’ar red d’ar porz-mor. Kaout a reont eno eul lestr koz, mat da netra, hag a oa bet jachet war ar bili. Pignal a rejont ebarz, da c’hoari ; redek a rênt eus an eil penn d’egile hag ober a rênt sin da roenvi. Hogen, en devez-ze e oa reverdi bras. Ar mor a deue warneze, hag i oa ken troet da c’hoari,\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/741&oldid=141045 »


Pajenn:Morvan - Buez ar Zent, 1894.djvu/120 - Wikimammenn\nPajenn:Morvan - Buez ar Zent, 1894.djvu/120\nlet ket rei ann absolvenn d’ar re o doa nac’het ho feiz dirak ar varnerien, n’euz fors pegement a geuz o devije. Ann eskop nevez en devoue aoun na’z aje ann dud fidel da zelaouar fals doktored-se, ha setu perak e lakeaz serra ho ilizou. Ar Iuzevien, dioc’h ho c’hostez, ne ehanent da ober goall vuez d’ar gristenien, ha Sirill a zonjaz oa he zever pellaat dioc’h he vugale kouls ar re a glaske noazout d’ezho enn ho c’horf evel ar re a glaske koll ho ene.\nHogen, eskop Konstantinopl ne falvezaz ket d’ezhan plega, hag a jomaz aheurtet enn he fals kredenn. Setu perak e oue asamblet eur c’honsil jeneral e kear Ephez er bloaz 431. Daou c’hant eskop a deuaz d’ar c’honsil-ma, ha sant Sirill a zalc’haz dirazho plas ar pab. Nestorius a oue koundaonet adarre, hag ar c’honsil a\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/120&oldid=137296 »


Pajenn:Ar Prat Rimadellou brezonek, 1911.djvu/127 - Wikimammenn\nPajenn:Ar Prat Rimadellou brezonek, 1911.djvu/127\nLAER AN IRVIN\nFanch en doa eur parkad mat a irvin, irvin kaer, me lavar d’eoc’h, ar seurt ne vez ket gwelet alies zoken wardro Kastel-Paol.\nBemdez, pa ’z ea Fanch d’ar park, e sante an diank eus e irvin, rouesaat a reant. Dont a reas d’ar gear eus ar park en eur skrabat e benn.\n— « Mat, emezan, spontus eo gwelet petra reer d’am irvin. Ne dleer ket ober traou evel se ; red e vezo d’in teuler evez war va farkad irvin. »\nEn deiz-se, dioc’h an noz, da c’houde koan, ez eas d’ar park, eur fuzul gantan dindan e vreac’h.\nDa hanter-noz pe wardro e teuas eun den er park gant eul linser wenn war e chouk, hag a lavare evel-hen :\nAbaoue m’emaon er bed,\nBiskoaz irvinen ’meus tanveet,\nNag e kris nag e poas ;\nHa fenoz na rin ket c’hoaz !\nFanch a yoa e korn ar park, e fuzul bantet gantan prest da skei, mes, va Doue ! ne oe ket evit ober, rak ker spontet e oe gant an den ze gwisket e gwenn, ma redas d’ar gear, e vleo savet evel nadoziou war e benn.\nLammet a reas en e wele dilhad hag-all hep kemeret amzer zoken da denna e voutou.\n— « O va Doue ! Perrin, emezan, m’em eus gwelet eun den maro o tont da laerez irvin. Hennez a yoa gwenn ! Hennez a yoa gwenn ! ken gwenn hag an erc’h, hag e lavare c’hoaz n’ouzon ket petra, n’hen doa ket tanveet biskoaz an irvin ! M’em boa aon avat, ken am boa, ken, ken n’oan ket evit kerzet. Mat a ri mont varc’hoaz da welet an aotrou person, da lakaat eun oferen gant hon zud varo. »\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/127&oldid=161395 »\nKemmoù diwezhañ degaset d'ar bajenn-mañ d'an 3 Mae 2020, da 23:20.


Donedigezh-vat war lec'hienn Dihun Breizh\nEMVOD MEUR DIHUN BREIZH - BUREV NEVEZ\nDisadorn, izili Dihun Breizh, bodet en emvod-meur e Pondi o deus kinniget da lakaat 2 brezidant (ez) e penn ar c’hevredad ha se evit ar wech kentañ. Ar c’hinnig-mañ a zo bet degemeret mat gant izili ar c’huzul-merañ nevez en e-bezh. Dilennet eo bet Laurent Feger, anezhañ Prezidant Dihun Plabenneg, ha Chantal Clement-Poulet, anavezet mat dija evit bezañ bet Prezidantez Dihun. Ganti e oa bet roet ul lusk nevez d’ar c’hevredad en e labour pemdeziek gant ar Rannvro hag an akademiezh, hag e oa bet adlañset ivez an darempredoù gant pennoù-bras an deskadurezh katolik peurgetket. Ar perzh en doa roet an tu da gevread Dihun Breizh da vezañ anavezet adarre evel ur c’heveler eus an dibab evit e labour war dachenn an deskadurezh divyezhek. Nathalie Peronno, Prezidantez Dihun Santez-Anna Pleskob, a zo deuet da vezañ teñzorerez ha sekretourez war un dro.\nAn doare nevez d’ober a servijo, emichañs, da dapout ur c’hempouez demokratel, da vroudañ ar re yaouank da gemer kiriegezhioù en ur vezañ skoazellet hag a roio tro d’ar brezidanted da genderc’hel an treuzkas a vloaz-da-vloaz e penn ar c’hevredad. Adwelout ar mont an-dro en ur liammañ yaouankiz ha skiant-prenet, sed aze pal kevredad Dihun Breizh evit an dazont. Peadra da reiñ ul lusk nevez d’an 19 kevredigezh bodet ennañ ha kement-se gant skoazell an tri goprad o labourat gantañ.\nTrugarekaat a reomp Sonia le Merrer, bet Prezidantez Dihun 3 bloavezh-pad, he deus divizet lezel he flas d’ur skipailh nevez. Trugarekaat a reomp ivez Jean-Michel Baron, ezel Dihun Bro Redon, en deus divizet herzel e genlabour gant Dihun goude daouzek vloaz paseet gantañ. Prantad bras a-walc’h m’en deus gellet kemer perzh, meur a wech, d’al labourioù a-bouez ha bet kaset da benn gantañ pe er burev pe e kuzul-merañ Dihun Breizh. Gourc’hemennoù dezho ha kalon vat d’ar skipailh nevez !\nDELEC'HIADUR KEVREDIGEZHIOU DIHUN BREIZH\nDihun Treger An Aod. Un nouveau pôle créé\nCréation de l'association Dihun Santez Anna Pleskob\nEvit mont hiroc'h...\nHor raktresoù desavadurel\nKlaskerien soñjoù ...\nFilmoù diwar-benn al liesyezhegezh\nYezhoù Breizh ha Dihun Breizh\nKlikañ evit mont war ar bajenn


Timbroù Armenia - Wikipedia\nArmenia a zo ur vro enezennet ha menezek lec'hiet e Kaokaz ar Su, etre Europa hag Azia.\nBet eo bro ar C’haokaz dindan beli Tsared Rusia betek ma tarzh an Dispac'h bolchevik e 1917 hag ec’h embann kreisteiz ar vro e frankiz dindan anv “Republik dizalc’h Kaokaz”. Ne bad ket ar Stad yaouank avat, rak e 1918 e tiwan teir Stad emren : Armenia, Azerbaidjan ha Jorjia. Dizemglev a sav etre ar republikoù nevez kement hag ez int aloubet gant an Arme Ruz e 1921. Dre urzh ar gouarnamant bolchevik int bodet en-dro dindan anv “Kevredad Treuzkaokaz” ha degemeret en Unaniezh Soviedel e miz Kerzu 1922.\nTimbroù rusian 1918 dreistmoulet « K 60 K » zo bet implijet en Armenia da gentañ (1919), a-raok na vefe moulet e liv du pe glas-mouk al lizherenn Հ sparlet, da lavaret eo berradur “Republik Armenia”.\nDav eo gortoz 1920 evit gwelout an timbroù kentañ engravet, treset gant Archak Fetvajian hag o skeudennaouiñ arouezioù ar vro nevez-dieub : an erer, ar menez Ararat, ur vaouez azezet o nezañ. Hervez reolennoù Unvaniezh Postoù ar Bed e c’heller lenn anv ar vro e lizherennoù latin koulz hag e lizherennoù armeniek (ՀԱՅԱՍՏԱՆՒ).\nPa teu da vezañ ur “Republik Sokialour Kevredek Soviedel”, Armenia a embann un toullad rummadoù timbroù gant menegoù e yezh ar vro nemetken. Arouezioù ar falz hag ar morzhol, pe hini ar steredenn, zo splann war an holl dimbroù pe dost, ha dre lenn al lizherennoù ՌՈՒԲԼՒ e kompreno an dud ez eus kaoz eus Armenia.\nTimbroù ar Republik Treuzkaokazek a vo implijet e 1923. Timbroù rusian pe armenian int, dreistmoulet gant ur steredenn, en he c’hreiz al lizherennoù З С Ф С Р a dalv kement ha “Republik Sokialour Kevredek Soviedel Treuzkaokazek” e rusianeg. Ur rummad gouestlet d’ar menez Ararat ha da puñsoù tir-eoul a vo embannet e 1923.\nTimbr diwar-benn Abjegian - 1965\nEtre 1924 ha miz Du 1991 emañ Armenia unan eus Republikoù an Unaniezh Soviedel ha timbroù ar Stad-se a vez implijet. Timbroù zo gouestlet da savadurioù pe da dudennoù Armenia : ur strollad armenianed (e 1933, en ur rummad diwar-benn pobloù an Unvaniezh), ardamez Armenia (e 1947), 30vet deiz-ha-bloaz ar Republik (e 1950), deiz-ha-bloaz marv ar skrivagner K. Abovian (e 1956), al livour G. Bachindjaguiane (1957), Erevan (1958), gizioù Armenia (1961), 1600vet deiz-ha-bloaz ganedigezh ar skrivagner Mesrop Machtotzhag ar barzh Saïate Nova (1962), ar barzh Manouk Abjegian (1965), an dispac’hour S. Chaoumian (1968)…\nTimbr Armenia – 2005\nTimbr Armenia – 1998\nE 1991 eo dismantret Stad an Unaniezh Soviedel. Melestradurezh Armenia a embann timbroù evit ar vro diwar-vremañ.\nGwelout Timbroù RSKS Treuzkaokazek\nLec’hienn ar velestradurezh : Mont di\nChomlec’h : Namakanish 22 Saryan Str., 9th floor, Yerevan (Republic of Armenia)\nAdtapet diwar « https://br.wikipedia.org/w/index.php?title=Timbroù_Armenia&oldid=1724882 »\nKemmoù diwezhañ degaset d'ar bajenn-mañ d'an 30 Her 2016, da 00:44.


Bugale Melrand - Wikipedia\nAr c'helc'h Bugale Melrand e gouel etrekeltiek an Oriant e 2011.\nBugale Melrand zo ur c'helc'h keltiek savet e Mêlrant, e Bro-Gwened, e 1973 aveit kas dañsoù Breizh àr-raok. Disklêriet eo èl ur gevredigezh hervez ar lezenn 1901 .\nKoef Melrant àr-dro 1940 get dantelioù\nKrouet e oa bet Bugale Melrand e 1973, ha diazezet eo ar strollad e Mêlrant (Morbihan). Kavet e vez ennoñ àr-dro ur c'hant bennak a izili. Melrant a zo ur gêriadenn lec'hiet àr tri c'horn-bro (Bro Baod, Bro Pondi, Bro Pourlet). Ar c'helc'h a gizidik hag a gelenn da dud a bep oad an dañs, ar sonerezh, ar broderezh, ar brezhoneg hag ar c'han.\nE gorollerezhioù hag e sonerezh a zo bremañ brudet, hag o c'halite o deus dibaset a-c'houde pell 'zo bevennoù Breizh. Ar c'helc'h Bugale Melrand a zo en eil rummad ar gengevredigezh « War 'l Leur », ha kinnig a ra korollerezhioù ha dañsoù hengounel Breizh.\nLiesseurt eo oberoù ar gevredigezh, ha dreist-holl evit arvesterion dedennet get ar sevenadur :\nDañsoù : kelennet e vez d'an dañserion yaouank adal o seizh vlez.\nSonerezh : meur a choaj o deus ar re zedennet (Bombard, Biniou kozh, Boest an diaoul, Violoñs, Bateri, Kitar).\nBroderezh/gwriat : an dud a c'hell deskiñ ober danterioù, koefoù, gouzougennoù ha gimpoù hervez o c'hoant.\nKan : gellet a raomp gwellaat e live (e brezhoneg dreist-holl).\nAr c'helc'h a gemer perzh dreist-holl e gouelioù ar rannvro èl Gouel etrekeltiek an Oriant, Gouelioù-Meur Kerne e Kemper, Gouelioù an Arvor e Gwened. E 44 blez eo bet kelc'h keltiek Bugale Melrand e Bro-Euskadi, Belgia, Bro-Iwerzhon, Italia hag e Sina (Shanghai e 2006 ; Pekin e 2008).\nPa vênt pedet da zañsal, emaint ambrouget get ur strollad sonerezh, mes mont a raont meur-a-wezh da zañsal ambrouget get Bagad Sant-Ewan Bubri.\nUn tregont bennak a vugale e vez kavet hiriv e kelc'h ar re yaouankañ, ha mont a raont ivez da zañsal dirak arvesterion e-pad ar blez.\nAozet e vez bep blez get Bugale Melrand daou fest-noz : ur fest-noz trad' (e fin ar blez) hag ur fest-noz Nevez-Flamm (e fin miz Ebrel). Aozet e vez ivez alies getoñ sonadegoù en e sal.\nAdtapet diwar « https://br.wikipedia.org/w/index.php?title=Bugale_Melrand&oldid=1864928 »\nKemmoù diwezhañ degaset d'ar bajenn-mañ d'an 5 C'hwe 2020, da 14:10.


1-Ordinal an overenn - an-overenn-santel\n1-Ordinal an overenn\nil est possible de trouver le déroulement complet de l'ordinaire de la messe\nou d'avoir les versions imprimables dans l'un ou l'autre des formats : .pdf ou.doc\nRituel de la messe\nSalud d'ar bobl.\nÉ hanù an Tad hag ar Mab hag ar Spered Santél. R/ Amen.\nGrès hor Salvér Jézus-Krist, karanté Doué an Tad hag unaniezh ar Spered Santél, reveint genoh-holl\nHa get ho spered\nAn Aotrou Doué genoh\nGrès ha peah deoh-hwi, mem bredér, a-berh Doué hon Tad hag hor Salvér Jézus-Krist\nBennozh de Zoué ha mélasion, a holl viskoazh de viruikén.\nDégemer ged ar béleg\nLid ar benijenn.\nMem breder, anzaùam hor péhédoù eit bout é stad de lidein an overenn santél.\nMe anzaù dirag Doué holl-gelloudek ha diragzoh, mem breder, em-es péhet braz dré sonj, dré gomz, dré ober ha dré chom hep ober.\nDré men goall, dré men goall, dré mem brasan goall\nRag-sé, é houlennan get an Intron Vari berped Gwerhiéz, get an Eled hag an holl Sent, ha genoh, mem breder, pedein an Aotrou Doué aveidon.\nPlijet get Doué holl-gelloudek kemér truhé dohom, pardonein deom hor péhedoù, hag hor has d'ar vuhé peurbadus.\nKyrie - Kanennoù Lid ar benijenn\nGloér de Zoué (Kanennoù : Gloér de Zoué)\nHa breman, kanam gloér de Zoué.\nGloér de Zoué é lein an Néañv\nha peah àr an douar, d’an dud karet geton ;\nho melein a hram hag ho trugérékat,\nho adorein a hram hag ho inourein.\nTrugéré a ganam deoh aveit ho kloér dispar.\nAotrou Doué, Roué an néañv, Doué an Tad holl-gelloudek\nAotrou Krist Mab unganet Salvér Jézuz, Aotrou Doué, oén Doué, Mab an Tad,\nhwi hag a lam péhed ar bed, ho pet truhé dohom,\nhwi hag a lam péhed ar bed, dégeméret galù hor pédenn,\nhwi hag a zo azéet én tu déheu d’an Tad, ho pet truhé dohom.\nRag hwi hebkén a zo santél,\nhwi hebkén a zo Aotrou,\nhwi hebkén a zo ihuél meurbed, Salvér Jézus, get ar Spered Santél,\né gloér Doué an Tad. Amen\nDré hor Salvér Jézus-Krist, ho Mab hag hon Aotrou, a viù hag a rén, Doué genoh ha get ar Spered Santél, a holl-viskoazh de virùikén\nLénnadenn getan :\nChetu Komz an Aotrou\nBennozh de Zoué\nLennadenn ag an Aviél santél revé […]\n(Sant Maheu, Sant Mark, Sant Lukas, sant Yehann)\nGloér deoh-hwi, o Aotrou Krist\nMéleudi deoh, o Aotrou Krist\nKomfortet dré gomz an Aotrou Doué é tam a gleùet, laram holl àr un dro hor fé é Doué hag én é iliz\nMe gred é Doué, an Tad holl-gelloudek,\nKrouéour an néañv hag an douar\nhag é Jézus-Krist, é Vab unganet, hon Aotrou,\na zo bet konseùet dré nerzh ar Spered Santél,\nganet ag ar Werhiéz Vari,\nen-des gouzanùet édan Pons-Pilat,\na zo bet staget doh ar groéz,\nmarùet ha lakeit ér bé,\ndichennet d’an ihuernioù\ndeit a varù de viù an drived dé,\npignet d’an néañv,\nhag azéet én tu déheù de Zoué an Tad,\na éno é tei de varnein ar ré viù hag ar ré varù.\nMe gred ér Spered Santél\nén Iliz santél katolik,\né komunded ar Sent,\né pardon ar péhédoù,\né adsaù ar ré varù,\nér vuhé peurbadus. Amen\nBugalé karet get an Aotrou Doué, kredein a hram goulenn é garanté. A greiz kalon, kennigam dehon holl ar ré unanet genom dré ar bedenn\nDiskoeit hoah deom, Doué an Tad, ar garanté a-hues én hor hevér.\nHa deit de sekour holl ho pugalé ér poénioù ar vuhé. Ni er goulenn genoh dré Jézus-Krist, hor Salvér.\nLid ar provoù.\nKinnig ar bara.\nRevéet benniget, Aotrou Doué, krouéour ar bed abézh,\nrag én ho larganté é ret deom ar bara-man a gennigam deoh,\nfrézh an douar ha frézh labour mab-dén ;\ndonet a rei de vout aveidom bara ar vuhé.\nBennozh de Zoué ha mélasion a holl viskoazh de viruikén.\n(A vouéh izél)\nDré vistér an deur-man lakeit ér gwin, revéem lodek é natur douéel\nan Hani en-des prézet kemér hon natur dénel.\nKinnig ar gwin.\nrag en ho larganté é ret deom ar gwin-man a gennigam deoh,\nfrézh ar winienn ha frézh labour mab-dén ;\ndonet a hrei de vout aveidom ur vammenn a vuhé.\n(A vouéh izél )\nGet ur galon izél ha glaharet,\né houlennam genoh, Aotrou Doué, hon dégemér.\nLakeit hor sakrifis de seùel betagzoh hiziù\nha groeit ma plijo deoh.\nGolhet-mé, o men Doué, a beb kousiadur\nha glañeeit-mé a me féhedoù.\nPedet mem breder, ma plijo get Doué an Tad holl-gelloudek dégemér me sakrifis a zo eùé ho hani-hwi\nPlijet get Doué en dégemér ag ho taouorn, aveit é hloér hag é veuleudi, aveit hor mad-ni hag hani an Iliz Santél. Louange\n[…]…dré Jézus Krist hor Salvér.\nHor halon d’an ihuél\nEma troeit tréma Doué\nTrugérékam hon Aotrou Doué\nJust ha santél é.\nSantél, Santél, Santél, an Aotrou Doué Mestr ar bed !\nLan é get ho kloér an néañv hag an douar !\nHozanna é lein an né !\n(Revo) benniget an hani a za é hanù an Aotrou Doué !\nLid Saù Korv Doué\nGoudé saù korv Doué\nBras é mistér ar fé\nEmbann a hram ho marù santél, Aotrou Krist.\nLidein a hram ho adsaù de viù\nén ur hortoz ma téet éndro.\nDrézon, geton hag énnon\nDeoh hwi, Doué an Tad holl-gelloudek, a-unan get ar Spered Santél\nPep inour ha pep gloér a holl viskoazh de viruikén\nKentéliet get gourhemenn hor Salver,\nha disket geton, é kredam laret :\nget ar bobl\nHon Tad a zo én néañv, ho hanù revo santéleit,\nReit deom hiziù hor bara pamdéek,\npardonet deom hor péhedoù, él ma pardonam d’ar ré en-des péhet dohem,\nha n’hol laosket ket de gouéh én tantasion\nmet hon diwallet doh an droug\nPlijet genoh, Aotrou Doué,\npellaat an droug azohom\nha rein deom ar peah ér bed-man,\neit ma veem, dré sekour ho madelezh, distag berped doh ar péhed\nha goarantet doh peb trebill,\nni hag a horto eurusted ar baradouiz\nha distro hor Salvér Jézus-Krist\nRak deoh-hwi, Aotrou Doué, éma ar rouantelezh, ar gelloud hag ar hloér a holl viskoazh de virùikén. Amen\nSalvér Jézus-Krist, hwi ho-pes laret d’ho Apostoled « Ar peah a leskan genoh, me feah a ran deoh », ne sellet ket doh hor péhedoù, met doh fé ho iliz ; plijet genoh, revé ho volanté, rein dehi ar peah hag hé unanein, Hwi hag a viù hag a rén a holl viskoazh de viruikén.\nSalvér Jézus-Krist, Hwi a-hues laret d’ho Apostoled\n« Ar peah a leskan genoh, me feah a ran deoh »,\nne sellet ket doh or péhedoù, med doh fé ho iliz ;\nplijet genoh, revé ho volanté, rein dehi ar peah hag é unanein,\nHwi hag a viù hag a rén a oll viskoah de viruikén.\nPeah ar Salvér revo berped genoh\nPeah ar Salvér\nE karanté Doué, kinniget ar peah an eil d’égilé.\nOén Doué a lam péhedoù ar bed, ho-pet truhé dohom\nOén Doué a lam péhedoù ar bed, reit deom ar peah\nPedenn ér-raog ar Gomunion\nKorv ha goèd hor Salvér Jézus-Krist, keijet aman, de rein deom, dré ar Gomunion, ar vuhé peurbadus.\nSalvér Jézus-Krist, Mab an Doué biù, Hwi zo deit revé volanté ho Tad ha get nerh ar Spered Santél, de rein dré ho marù ar vuhé d’ar bed ; plijet genoh, dré ho Korv hag ho Koèd sakret, me glañnaat a me holl fallanté ha me houarn doh an droug.\nGroeit ma talhein a greiz me halon d’ho kourhemennoù ha n’em laosket biruikén d’en em zisparti azohoh.\nSalvér Jézus-Krist, pe ian de reseù ho korv hag ho koèd santél, ne sellet ket doh me féhedoù med kentoh, dré ho madelezh, groeit ma talvo ar gomunion-man d’em diùenn korv hag iné, ha de rein dein salvedigezh )\nEurus ar ré a zo galùet de bred santél an Oén.\nChetu Oén Doué, an hani a lam péhed ar bed\nMen Doué, nen don ket dign ma teet devadon,\nMet laret ur gér hebkén hag é vo éseit dein.\nEn ur rein an osti :\nKorv hor Salvér R/Amen\nBennoh de Zoué\nDoué holl-gelloudek d’ho pennigein,\nan Tad, ar Mab hag ar Spered Santél\nKerhet é peah hor Salvér


Charlottesville (Virginia) - Wikipedia\nKartenn lec'hiadur kêr Charlottesville.\nCharlottesville, lesanvet Cville pe Hoo-Ville gant annezidi ar vro, zo ur gêr dieub eus stad Virginia (en-ofisiel Commonwealth Virginia). E 2010 e oa 48 210 annezad o vevañ eno. E Charlottesville o deus bevet daou brezidant stadunanat, Thomas Jefferson ha James Monroe.\nLec'hiadur Charlottesville e Stad Virginia.\nDelwenn Robert Edward Lee e Charlottesville.\nPa erruas Europeiz eno e oa annezet ul lodenn eus kêr Charlottesville gant ar boblad Monacan, ha Monasukapanough e oa anvet ar gêriadenn indian. E 1762 e oa bet savet karta diazezañ kêr Charlottesville.\nPennad spisoc'h: Manifestadeg Unite the Right 2017\nEtre an 11 hag an 12 a viz Eost 2017 e voe aozet ur vanifestadeg lesanvet Unite the Right pe the Charlottesville rally, gant an Alt-right. Ar pal diazez e oa enebiñ ouzh lemel delwenn Robert Edward Lee eus ar gêr. Emgann a voe etre ar vanifesterien hag enep-manifesterien. En holl e voe tri a dud lazhet hag 38 gloazet.\nAdtapet diwar « https://br.wikipedia.org/w/index.php?title=Charlottesville_(Virginia)&oldid=1808519 »\nKemmoù diwezhañ degaset d'ar bajenn-mañ d'an 15 Her 2018, da 17:43.


gwigour - Wikeriadur\ngwigour /ˈɡwiːɡur/ gourel (liester : [])\n..., pa glevjont en hent-don damdost d'ar vereuri e Roc'h Velen, trouz un dumporellad vein diskarget gant ur safar spontus, ha goude, gwigour ur c'harr o pellaat war e blaen. — (Jarl Priel, Va Zammig Buhez, Al Liamm, 1954, p. 44.)\nLakaat a reas e zorn war an alc'houez ; treiñ a reas anezhañ ar goustadikañ ma c'hellas, mes ur gwigour skiltr a zihunas krenn ar voereb. — (Jakez Riou, An Ti Satanazet, Skridoù Breizh, 1944, p. 36.)\n— « .... Klevout gwigour an nor o tigeriñ, o serriñ, an dud o vale war al leur-di pe o kaozeal en he c'hichen a zo ur verzherinti eviti. ... » — (Jakez Riou, An Ti Satanazet, Skridoù Breizh, 1944, p. 39.)\ngalleg : grincement (fr)\nAdtapet diwar « https://br.wiktionary.org/w/index.php?title=gwigour&oldid=133063 »\nKemmoù diwezhañ degaset d'ar bajenn-mañ d'an 13 C'hwe 2013, da 11:29.


Buhez ar Sent/1913/Andre - Wikimammenn\nBuhez ar Sent/1913/Andre\n◄ Saturnin Andre Tugdual ►\nAr zant-ma a ioa ginidik euz ar Galilee ha breur da zant Per. Beze oue da genta diskib da zant Iann-Vadezour ; mes, eunn devez, o veza klevet hema o lavaret enn eur ziskouez hor Zalver : « — Setu aze Oan Doue,» e kuiteaz anezhan dioc’htu evit heul Jezuz. Hor Zalver a c'houlennaz outhan : « — Petra glaskit? » « — Mestr, eme Andre, e pe leac’h emaoc’h o chom ? » « — Deuit, hag e velot, » eme Jezuz. Andre a ieaz, hag a dremenaz gant hor Zalver ann nemorant euz ann deiz-se, ha marteze zoken ann noz varlerc’h.\nGoudeze e kasaz ive he vreur Simon da gaout Jezuz. Ho daou e ouent test euz ar mirakl kenta a reaz hor Zalver enn eured Kana, petra bennag d’ann ampoent ne joment ket c’hoaz aketuz enn he goumpagnunez. Mont a reant ato da besketa ; rak pesketerien oant dre ho stad.\nHogen, eunn devez m’edont gant ho bag var mor Galilee pe lenn Jenezareth, Jezuz a erruaz da dremen ebiou, hag a lavaraz d’ezho : « — Deuit ganen-me, ha me a raio ac’hanhoc’h pesketerien tud. » Kerkent Per hag Andre a lezaz eno ho bag hag ho rouejou evit heul hor Zalver da vad, ha divar neuze n’her c’huitajont mui. N’euz fors da be leac'h ez ea, hi a iea ive, ha pa joazaz ann daouzek abostol, hi a oue choazet gant ar re genta.\nGoude m’oa pignet hor Zalver enn env ha diskennet ar Spered-Santel var ann Ebestel, Andre a brezegaz ann Aviel e kostez ar Sithii hag ann Thras, ha gounit a reaz da Zoue er broiou-ze eunn niver dreist kount a eneou. Ac'hano e teuaz da gear Patras er Gres, hag er gear-ma e lakeaz ive eur maread paianed da zigeri ho daoulagad da sklerijenn ar feiz.\nEvelato ne c’hellaz ket dont a benn euz ar gouarner Ejee. Hema a ioa eur paian aheurtet, hag a falvezaz d’ezhan, er c’hountrol, ober d’ann Abostol kinnig eur sakrifis d’ann doueou faoz. Mes Andre a respountaz ker buhan : « — Me, emezhan, a ginnig bemdez var ann aoter, d’ar guir Doue holl-c’halloudek n’euz ken Doue nemethan, n’e ket kig ha goad loened mud, mes ann Oan a zo ar zantelez dre natur, hag ann oan-ze, goude m’en deuz ar bobl fidel debret he gorf, a jom bepred enn he bez ha leun a vuez. »\nEjee a ieaz enn egar o klevet ar c’homzou-ma, hag a ordrenaz teuler Andre er prizoun. Antronoz her galvaz adarre dirazhan ; mes, o velet ne c'hellje biken he lakaat da adori ann idolou, e koundaonaz anezhan erfin da vervel var ar groaz. Eunn hevelep setans a gargaz a joa kaloun ann Abostol, ha p’edot oc’h he gas d’ar maro, e saludaz a-ziabell ar groaz a ioa savet evithan, enn eur lavaret a vouez huel: « — O kroaz dudiuz, o c’houi a zo deuet da veza eunn dra ker kaer abaoue m’eo bet staget ouzoc’h korf va Zalver ; o kroaz a ioa va zonj ennhoc’h keit all a zo, kroaz am euz kement karet ha klasket heb ehana ; setu c’houi eta prest d'am digemeret ! Hastit affo lamet ac’hanon euz a douez ann dud, ma’z inn da gaout va Mestr d’ar baradoz ! Hastit affo astenn d’inn ho tivreac’h, ma’z inn divar ann divreac’h-se etre divreac’h ann hini en deuz va frenet dreizhoc’h-hu ! »\nAndre a ioa bet dija skourjezet betek ar goad, hag abalamour da ze ar gouarner a lavaraz he staga ouz ar groaz var bouez kerdinn : aoun en doa na varvche re vuhan ma vije staget gant tachou. Ann abostol kalounek a jomaz eta daou zevez c’hoaz beo, hag epad ann amzer-ze e prezege heb ehana divar he groaz evel divar eur gador zakr. Abarz ar fin goulskoulde, e laoskaz he huanad diveza, hag he ene, dispartiet diouz he gorf, a oue douget d’ann env enn eur c’harr tan. He relegou a oue kaset divezatoc’h da gear Amalfi, e rouantelez Napl, hag he groaz a virer enn Abati sant Viktor, e Marseill.\nAr groaz a zo dous ha dudiuz evit guir ziskibien Jezuz-Krist. Ne dleer ket eta beza souezet mar o deuz ar Zent karet kement ar groaz. Tud ar bed ne goumprenont ket ann dra-ze abalamour n’o deuz biskoaz tanveat ar joa a skuill hor Zalver e kaloun ar re a heul anezhan betek menez Kalvar. Mes grit ann ese, hag e velot pegen euruz eo ann hini a gerz varlerc’h Jezuz dre hent ar groaz. Goude beza bet eunn tanva hebken euz ann dousder hag al laouenedigez dudiuz-ze, n’o pezo ken c’hoant nemed da dostaat bepred muioc’h mui ouz ho Salver enn he Basion.\nAdtapet diwar « https://br.wikisource.org/w/index.php?title=Buhez_ar_Sent/1913/Andre&oldid=33827 »\nKemmoù diwezhañ degaset d'ar bajenn-mañ d'an 26 C'hwe 2012, da 12:36.


Surf, Voile, Plongée, Kayak, Kitesurf Bretagne | Stage, école nautique\nO kregiñ ganti emaoc’h ? Bez’ e c’halloc’h en em silañ un deiz a enezenn da enezenn en ur c’hayak hag an deiz war-lerc’h ober un tañva d’ar bageal e pep surentez, a-drugarez da skolioù-bageal niverus ar vro. Ur surfer arroutet oc’h ? Deuit d’ober anaoudegezh gant ar gwellañ spotoù riklañ, darempredet gant ar gampioned vrasañ, a-raok klask ober kite-buggy (karr gant ur sarpant-nij).\nEtre hengoun ha modernelezh\nSkiant-prenet vras Breizh evit a sell ouzh ar merdeiñ a ro an tu dezhi da ginnig pourchasoù dibar. Amañ e vez kemmesket brav hengoun ha modernelezh, evel ma c’hoarvez alies e Breizh. Ne chom ket etre daou soñj ar skolioù-bageal, hag int aveet gant dafar efedus ha fiziadus, evit arnodiñ ha diorren pleustroù nevez (kite-surf). Eus mare krouidigezh skol vrudet ar Glenan en deus gouezet ar merdeiñ breizhat mirout ar pep gwellañ : an talvoudoù sportel ha denel.\nUr bedagogiezh azas\nMonitourien diplomet a gaver er skolioù ha diouzh ezhommoù ar stajidi e vez ar bedagogiezh. En hoc’h-unan pe dre ur c’hlub, deuit d’ober anaoudegezh gant Breizh ar mor. Skolioù-bageal labelaet niverus ho tegemero, forzh peseurt live e vefec’h. Evit pleustriñ en ur mod distankoc’h, ur c’hoant trumm, e kavot hed-da-hed aodoù Breizh lec’hioù atiz aodoù : bigi greiet en a-raok, surentez gwarantet.\nEl lec’hienn Nautisme en Bretagne (Merdeiñ e Breizh), e kinnig Formules Nautiques Bretagne deoc’h chomadennoù evit mont da vageal e kreizennoù hag a c’hall reiñ bod deoc’h : m’emaoc’h o klask frammoù degemer evit klasoù mor pe klasoù dizoleiñ, chomadennoù merdeiñ evit re yaouank pe familhoù, prientit dinec’h ur chomadenn na viot ket evit ankounac’haat.\nGouzout hiroc’h : Nautisme en Bretagne\nKit ivez en hol lec’hienn a-ratozh : www.osez-tourismebretagne.com


Brudet eo Marie-Hélène e kreiz Breizh ha pelloc'h zoken evit ar perzh kemeret ganti e Strollad Kallag. Sot eo hi gant ar c'hoariva koulz hag ar brezhoneg... ha muoc'h c'hoazh gant ar c'hoariva brezhonek kredapl !\nPlijadur 'dez o lakaat he yezh da strakal war ar leurenn 'ta, gant pezhioù-c'hoari ken disheñsevel ha "Mazheas ar c'higer", "E-barzh an toull-noz" peotramant "Ar gomedienn mil-luziet" (troet diwar Shakespeare, marplij!).\nSkolaerez e oa Marie-Hélène a-raok mont war he leve. Gant se ne zisoñj ket ar vugale en he labour, evel gant "Luduennig" hag a vez kinniget gant he strollad d'ar c'hlasoù brezhonek.


C'hoari trede sell\nSUA 30 a viz Gwengolo 2014\n3 a viz Here 2014\nMonolith Productions Stadoù-Unanet Amerika\nLechienn ofisiel Middle-earth: Shadow of Mordor\nMiddle-earth: Shadow of Mordor a zo ur c'hoari gwezh-avantur en ur bed digor e-bed ijinet Tolkien. Savet eo bet ar c'hoari gant Monolith Productions hag embannet gant Warner Bros. Interactive Entertainment. Kemennet dindan un doare ofisiel e miz Du 2013, embannet e oa bet war Microsoft Windows, PlayStation 4, hag Xbox One e miz Gwengolo 2014 hag adembannet war PlayStation 3 hag Xbox 360 e miz Du 2014.\nTalion, ur c'habiten, a zo staliet en ur gwarnizon en dor zu ar Mordor. Taget eo ar gwarnizon gant orked Sauron en o penn tri kabiten Númenórean du: Morzhol Sauron (John DiMaggio), Tour Sauron (J. B. Blanc), hag ar benn gapiten, Dorn du Sauron (Nolan North). Talion, gant e gwreg Loreth (Laura Bailey), hag e vab Dirhael a zo seizet hag aberzhet en ul lid gant an dorn du a-benn advevañ an Aotrou Elf Celebrimbor.\nAl lid a zo un dro-vat, Celebrimbor (hag a zo divemor goude bezañ bet ur spes e-pad kantvedoù) a zo deuet en-dro met e korf Talion, setu penaos ne varv ket an haroz gant e familh. Talion ha Celebrimbor a grog neuze gant hent ar veñjañs evit lazhadegañ muntrerien ar familh.\nUn eil lodenn a vo d'ar c'hoari anvet Middle-earth: Shadow of War, da vezañ embannet d'an 22 a viz Eost 2017.\nAdtapet diwar « https://br.wikipedia.org/w/index.php?title=Middle-earth:_Shadow_of_Mordor&oldid=1851920 »


Bataved - Wikipedia\nAr Vataved (Batavi e latin) a oa ur bobl c'herman a veve en Henamzer e delta ar Roen. An anv Bataved a voe roet dezho gant ar Romaned, a rae insula Batavorum pe Batavia eus ar vro ma oant o vevañ. Dont a ra an anv Betuwe, ur rannvro eus an Izelvroioù hiziv, eus ar gerioù-se ivez moarvat.\nIrienn ar Vataved renet gant Claudius Civilis, livet gant Rembrandt van Rijn\nAr pobloù german er Iañ kantved goude J.K.\nWar ribloù aber ar Roen e oant o vevañ kent an aloubadeg roman. Meneget e voe ar Vataved gant Julius Caesar en e skridoù Commentarii de Bello Gallico, evel ur bobl a oa o vevañ war un enezenn etre div vrec'h eus ar stêr Roen, ar Waal hag ar Roen Izelañ/Roen Kozh. Ar roudoù zo bet kavet da-heul furchadegoù henoniourien a ziskouez e vezent o chom e keriadennoù bihan, enno etre 6 ha 12 ti, hag e vevent diwar al labour-douar hag ar sevel chatal, war douaroù strujus-mat. Eskern kezeg zo bet kavet e bezioù ha diwar-se e soñjer e oant tud troet-kenañ gant ar marc'hegezh. War ribl kleiz ar stêr Waal (el lec'h m'emañ Nijmegen bremañ) e oa bet savet ur gêr gant ar Romaned, anvet Oppidum Batavorum. E-pad ur pennad e voent o'n em gannañ en armeoù Roma, evel marc'heien dreist-holl. Er bloavezh 69 en em savjont a-enep yev an Impalaeriezh, renet gant Gaius Julius Civilis, lesanvet Claudius Civilis, met flastret e voent goude-se dindan ren an impalaer Vespasian. Taget e voent ivez diwezhatoc'h gant ar Franked, war-dro ar bloavezh 300, hag en em veskañ a rejont ganto.\nKavet ez eus bet tablezennoù koad gant skridoù engravet warno, a ziskouez e ouie lod anezho skrivañ latin.\nRoudoù eus o anvAozañ\nEr XVIIIvet kantved, dre ma soñjed e oa anezho diaraogerien annezidi an Izelvroioù, e voe kroget d'ober gant ar ger Batav da envel Izelvroiz. Pa voe diskaret ar stadthouder (rener-stad) Gwilherm V Orange-Nassau, e 1795, e voe embannet ar Republik Batav gant Gallaoued hag o skoazellerien, Izelvroiz a-du gant an Dispac'h gall, e-lec'h ar Proviñsoù Unanet.\nPa voe trevadennet inizi Indonezia gant an Izelvroioù, e oa Batavia anv kêr-benn an enezeg (Jakarta bremañ).\n↑ Gregor Teurgn, Historia Francorum, Levrenn II\nAdtapet diwar « https://br.wikipedia.org/w/index.php?title=Bataved&oldid=1455995 »\nKemm diwezhañ d'an 3 Ebr 2013 da 05:02\nKemmoù diwezhañ degaset d'ar bajenn-mañ d'an 3 Ebr 2013, da 05:02.


Nemo censetur ignorare legem - Wikipedia\nNemo censetur ignorare legem zo ul lavar latin, deuet eus ar gwir roman, hag a embann n'hall den chom hep anavezout al lezenn, hag a zo unan eus lavaroù-stur ar gwir. Ur stumm all zo da laret : Nemini licet ignorare ius, "n'eus den aotreet da chom hep anavezout ar gwir". Er c'h-Codex Iustinianus e lenner : ignorantia legis non excusat.\nEvel ma ne c'hall den anavezout an holl lezennoù eo ret kompren n'hall den en em zifenn dirak ul lez-varn o kemer da arguzenn n'anaveze ket al lezenn a damaller dezhañ bezañ torret. Diazezet eo ar gwir war al lezenn, ha n'eo ket war gredenn hini pe hini, se zo kaoz e komzer eus fictio legis, ur fed diwir hogen rekis evit gallout lakaat ar gwir da dalvezout.\nAdtapet diwar « https://br.wikipedia.org/w/index.php?title=Nemo_censetur_ignorare_legem&oldid=1862971 »\nKemmoù diwezhañ degaset d'ar bajenn-mañ d'an 10 Gen 2020, da 15:13.


Bayezid Iañ - Wikipedia\nBayezid I, (e turkeg otomanek بايزيد الأول), lesanvet Yıldırım (ar foeltr), a voe pevare sultan an impalaeriezh otoman. Ganet e voe e 1360 en Edirne ha marvet e 1403.\nMab e oa da Murat I ha Gülçiçek Hatun.\nTremen a reas e vugaleaj e palez Bursa, asambles gant e vreudeur. Goude-se ec'h eas da brefed e Kütahya.\nE 1389, goude marv Murat I, e savas beylikoù 'zo eus Anatolia a-enep d'an Otomaned. Bayezid hag a oa o vrezeliñ er Balkanioù d'ar mare-se, a yeas da stourm ouzh an emsavidi ha trec'hiñ a reas ar meuriadoù Aydınoğulları, Saruhanoğulları, Germiyanoğulları, Menteşeoğulları hag Hamidoğulları e 1390. E 1391 e stagas tachennoù Mibien Karaman (Karamanoğulları) ouzh e impalaeriezh.\nGoude e drec'hioù en Anatolia e tivizas Bayezid gronnañ ha lakaat seziz war Bizantion. Ar wech kentañ e voe d'an Otomaned klask aloubiñ kêrbenn an impalaeriezh Vizantat ha seizh miz e padas ar seziz. Dilezet e voe pa erruas ul lu hungariat, renet gant ar roue Sigismund, e tiriadoù an Durked (1392).\nGoude bezañ trec'het ha staget Salonik hag he zrowardroioù ouzh an impalaeriezh otoman (1394) e lakaas seziz en-dro war Bizantion (1395). Evit an eil gwech e voe ret dezhañ dilezel e vennozh aloubiñ ar gêr vras pa teuas Kroazidi d'he difenn.\nMurat I Sultaned an Impalaeriezh Otoman\n1389 – 1402 War e lerc'h:\nAdtapet diwar « https://br.wikipedia.org/w/index.php?title=Bayezid_Iañ&oldid=1786438 »\nDernière modification le 7 Meu 2018, à 13:21\nKemmoù diwezhañ degaset d'ar bajenn-mañ d'an 7 Meu 2018, da 13:21.


Bertha Bourgogn - Wikipedia\nEskumunidigezh Roperzh an Deol gant Jean-Paul Laurens, Mirdi Orsay. Berta an hini zo livet en e gichen.\nBerta pe Bertha Bourgogn (964-1010) , a oa merc'h da roue Bourgogn, Konrad III, ha d'e bried Matilda Bro-C'hall (943-27 a viz Genver 992), ha honnezh a oa merc'h d'ar roue frank Loeiz IV ha d'e bried Gerberga Saks .\nDimeziñ a reas e 983 da Odo Iañ (Eudes e galleg), kont Bleaz, ha tri bugel o devoe, en o zouez ur mab Odo, a voe Odo II, kont Bleaz war-lerc'h e dad .\nHe c'henderv Roperzh II, roue Bro-C'hall (kenroue gant e dad Huon Capet), lesanvet Roperzh an Deol, a orgedas outi neuze. Dimezet e oa ar roue, ha kas kuit a reas e wreg kentañ, Rozala Provañs, a oa kalz koshoc'h egetañ.\nPa varvas Odo Iañ e 996, e fellas da Roperzh dimeziñ d'e intañvez Bertha, met e dad a zifennas ober an eured, war zigarez e vije bet kenwadelezh. Ouzhpenn-se e oa paeron da unan eus bugale Bertha. Pa varvas Huon e miz Here 996 e voe dimezet an daou zen yaouank gant Archambaud de Sully, arc'heskob Teurgn. 26 vloaz e oa Roperzh, 22 e oa Bertha.\nKement-se ne blijas ket d'ar pab Gregor V, en doa enebet ouzh an eured, hag eskumunuget e voe Roperzh an Deol hag e wreg gant ar pab neuze, un dra galet d'un den deol.\nDre ma nac'hent plegañ d'ar pab e voe taolet an anaoue warno. Neuze e krogas ar bobl da sevel enep dezho. Ouzhpenn-se n'halle ket Bertha kaout bugale ken (ur bugel a varvas diganto e 999), abalamour d'ar genwadelezh-se. Divab e oa ar roue, distabilaet ar rouantelezh.\nNeuze ec'h asantas Roperzh d'an dizimeziñ a voe graet gant ar pab Jelvestr II er bloavezh 1000. Setu ma timezas neuze gant Konstanza Arle e 1003 evit kaout un hêr.\nN'eo ket evit se e paouezas an daou amourouz d'en em zaremprediñ. Goulenn a rejont digant ar pab dizober an dimeziñ-se, dre ma oa kriz ha pizh Konstanza Arle a-hervez, met aner e voe.\nMervel a eure dizimez en 1010, pa oa en he 46 bloaz, pe marteze diwezhatoc'h, e 1031. Er bloavezh-se e varvas Roperzh II ivez.\nAdtapet diwar « https://br.wikipedia.org/w/index.php?title=Bertha_Bourgogn&oldid=1853205 »\nIstor Bro-C'hall en XIvet kantved


Pajenn:Instructioneu santel ar er gurionnéeu principal ag er religion, 1790.djvu/207 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/207\nNe faut quet castiein bugalé ma n’ou dès méritét ha hemb ræzon : ne faut quet ou goal-drætein nac ou bourreàuein é sigur ou horrigein : mæs réd-è ou hastiein revè er ræzon hac ou oaid, guet un doustér ferm, guet caranté doh Doué ha doh-t’ai, eit ma veint gùel, parfættoh, santelloh. A pe uélér guet-t’ai un dra benac e eèllehai ou doug d’offancein Doué, réd-è ou avertissein guet doustér, ou menace guet caranté, ha mar bai rét, ou hastiein eit Doué : rac ne zeliér quet scoein hemb avertissein ha larèt perac-vai. É gurionné, ne ouzan quet penaus hanhuein certæn tud-ç’ou péré eid un nitraiq ma vanq ou bugalé, e sco ar nehai goah eit pe vehènt lonnèt brutal ; ha ne rant cas eit ou gùélèt é péhein : ind e gav memb ur bourd ma houyant offancein Doué. O tud hemb Religion !\n8.° Anfin un tad hac ur vam e zou obligét de rein scùir vat d’ou bugalé ; de larèt-è, ou désquein mui dré ou obereu eit dré ou honzeu : rac, é-mé S. Leon, en exampleu e zou creihuoh eid er honzeu. Dihoalleènt enta, é mé S. Jerom, ne uélehai ou bugalé guet-t’ai un dra-benac e vehai occasion dehai a offancein Doué. Caër en dou un tad hac ur vam rein aviseu santel d’ou bugalé ; mar dislarant ou honzeu dré ou obereu, ind e rei, peb-unan d’é sort, goah eit pe larehènt gronce dehai gobér en droug. Caër ou dou mêlein dehai en tamperance, er vertu a burtæt, ma ne uélant guet-t’ai meit débauche, chérvad,\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/207&oldid=128745 »


krog - Wikeriadur\n1.6 Furm verb\nDiwar ar ger gallek croc.\nkrog /krɔ:k/ gourel (liester krogoù, krigi, kregier )\nBenveg da gregiñ en un dra bennak.\nTap ur c'hrog.\nUr c'hrog da adlannañ. — (Jules Gros, Le trésor du breton parlé Deuxième Partie, 1970, p. 290.)\nkrog gouren: ur c'hrogad gouren\nGreomp eta ur c'hrog gouren. — (Fañch an Uhel, Kontadennoù ar Bobl/1, Al Liamm, 1984, p. 45.)\nkaout krog en un dra: gallout kregiñ ennañ\nHa Loull ar Bouc'h, petra oa deuet da vezañ e-pad m'edo ar Chouanted o treiñ an traoù, en e di, o klask kaout krog ennañ ? — (Lan Inizan, Emgann Kergidu 1, Brest, 1877, eil emb. Al Liamm 1977, p. 97.)\ntapout, pakañ krog: kregiñ en udb pe ub\n[...], hag o mestr a bakas krog start er sakrist en ur lavaret dezhañ : « [...] ? — (Lan Inizan, Emgann Kergidu 1, Brest, 1877, eil emb. Al Liamm 1977, p. 94.)\nmont hep e grog da vouara\ngalleg : croc (fr) ; prise (fr)\nesperanteg : hoko (eo)\nsaozneg : hook (en)\n(Bezañ) krog (gwelout pelloc'h: krog en un dra, krog da ober un )\n— [...]. Bremañ on krog-mat adarre ; dalc'h mat ivez. » — (Lan Inizan, Emgann Kergidu 1, Brest, 1877, eil emb. Al Liamm 1977, p. 224.)\nPa gomzer eus ul labour:\nN'eo ket krog ar mediñ c'hoazh. — (Jules Gros, Le trésor du breton parlé Deuxième Partie, 1970, p. 291.)\nAbaoe ma'z eo krog ar skol ... . — (Jules Gros, Le trésor du breton parlé Deuxième Partie, 1970, p. 291.)\nPa gomzer eus an tan:\n- [...] ; pa vo krog mat an tan, e taolfet ar walenn en e greiz, hag a lârfet d'ar sonerien mont d'he c'hlask e-barzh. — (Fañch an Uhel, Kontadennoù ar Bobl/4, Al Liamm, 1989, p. 98.)\nN'eo ket krog ma zan. — (Jules Gros, Le trésor du breton parlé Deuxième Partie, 1970, p. 291.)\nMe a soñje din e oa krog an tan en un tu bennak. — (Jules Gros, Le trésor du breton parlé Deuxième Partie, 1970, p. 291.)\n(Bezañ) krog en un dra pe krog en un den bennak\n« Krog on ennañ, Aotrou person ; dalc'hit mat 'ta, riklañ a rit ... — (Lan Inizan, Emgann Kergidu 1, Brest, 1877, eil emb. Al Liamm 1977, p. 224.)\nHeman a ioa krog e breac'h eur baotrezik a zek vloaz hanter, Glaodina ar Faou, a ioa plac'h-saout gand Laou ar Floc'h. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 144.)\n« Ac'hanta, eme Ivon, krog en e gleze ... — (Troude ha Milin, Labous ar Wirionez ha Marvailhoù all, Skridoù Breizh, 1950, p. 132.)\n(Bezañ) krog da ober un dra bennak\nbezañ krog un dra en un den :\nMe n'eo ket krog ar c'hoant c'hoarzin ennon. — (Jules Gros, Le trésor du breton parlé Deuxième Partie, 1970, p. 291.)\nPa gomzer eus un ober boulc'het:\nbezañ krog gant un dra\nA-boan ma oa krog gant e bred, m'en em gavas brini a-us d'e benn en ur goagal gant ur vouezh truezus. — (Marsel Klerg, Faltazi an amzerioù kent, Mouladurioù Hor Yezh, 1999, p. 172.)\nsaozneg : started (en)\nspagnoleg : empezado (es)\ngalleg : commencé (fr)\nDiwar ar verb kregiñ.\nDoare-gourc'hemenn ar verb kregiñ\nKrog mat er gordenn!— (Jules Gros, Le trésor du breton parlé Deuxième Partie, 1970, p. 282.)\nAr yenion a grog en dud.\nAn aer-vor-se a grog en houarn. — (Jules Gros, Le trésor du breton parlé Deuxième Partie, 1970, p. 282.)\nAdtapet diwar « https://br.wiktionary.org/w/index.php?title=krog&oldid=316282 »\nKemmoù diwezhañ degaset d'ar bajenn-mañ d'an 15 Mez 2021, da 04:42.